
KEPALA DINAS PENDIDIKAN PROVINSI JAWA BARAT 


Alhamdulillah, ieu buku pangajaranbasaSundatiasangawujud, 
enggoning nyaosan impleméntasi Kurikulum 2013, pikeun ngeusian 
lolongkrang Muatan Lokal Mata Pelajaran Bahasa dan Sastra Daerah 
di Jawa Barat. 

Hasil garapan tim panyusun téh aya dua rupi buku nyaéta 
buku murid sareng buku guru. Eta téh mangrupa bagian tina pakét 
Kurikulum Daerah, hususna ngeunaan pangajaran basa jeung sastra 
daérah, dumasar kana Permendikbud No. 81A/2013, ngeunaan 
implementasi kurikulum. Pami diwincik deui, sanés mung buku 
wungkul bagian éta Permendikbud téh, tapi deuih ngawengku 
Kompetensi Inti jeung Kompetensi Dasar (KI-KD), silabus, sareng 
Rencana Pelaksanaan Pembelajaran (RPP). 

Ku medalna ieu buku, dipiharep implementasi kurikulum 
2013, hususna ngeunaan pangajaran muatan lokal basa jeung sastra 
daérah di Jawa Barat tiasa dilaksanakeun kalawan merenah, luyu 
sareng udaganana. Saparantosna dialajar ngeunaan basa jeung sastra 
daérah, dipiharep dina diri murid aya parobihan anu tétéla, boh unsur 
sikepna (attitude), boh pangaweruhna (knowledge), boh kamampuh 
ngagunakeun katut karancagéan (performance; behavior). Singgetna 
mah éta unsur anu tilu téh bisa disebut kompetensi. 

Kalungguhangurudinaposisiagénparobahanutamaenggoning 
ngaimpleméntasikeun kurikulum 2013 teu kinten pentingna. Aya hiji 
hipotésis basajan, saupami guru kagungan kompeténsi anu nohonan 
pasaratan Kurikulum 2013, tangtosna gé kalebet guru basa daérah 
deuih, tinangtos éta kurikulum bakal tiasa diimpleméntasikeun 


kalawan merenah. Ku margi kitu, dina nataharkeun sareng ngaronjatkeun 
kompeténsi guru téh, di antawisna ku cara nysusun buku padoman guru, 
kalebet tarékah anu kedah kénging pangajén. 

Muga-muga waé harepan urang sadaya ngeunaan ayana parobihan 
anu tétéla dina dunya atikan ku diimpleméntasikeunana Kurikulum 2013 téh 
tiasa ngawujud, enggoning lahirna Generasi Emas Indonesia dina taun 2045 nu 
badé dongkap. 


__ Bandung, Desember 2013 
oKepala Dinas Pendidikan 
Piovinsi Jawa Barat, 

| 


. Moh. Wahyudin Zarkasyi, CPA 


Pembina Utama Madya 
NIP. 19570807 198601 1 001 


KEPALA BALAI 
PENGEMBANGAN BAHASA DAERAH DAN KESENIAN 
DINAS PENDIDIKAN PROVINSI JAWA BARAT 


Kurikulum 2013 ti wangkid ayeuna parantos ngawitan dianggo 
sacara nasional. Jalaran kitu, pangajaran basa jeung sastra daérah 
nu diperenahkeun janten muatan lokal di Jawa Barat kedah luyu 
sareng Kurikulum 2013 hususna patali luyuna sareng élémén-€lémén 
parobihan anu janten karakteristik Kurikulum 2013 anu ngawengku: 
Standar Kompeténsi Lulusan, Standar Isi, Standar Prosés, sareng Standar 
Penilaian. Eta katangtosan kedah kacangkem sareng kalaksanakeun ku 
sakumna guru-guru basa jeung sastra daerah anu mancén tugas di SD/ 
MI, SMP/MTs, SMA/MA, sareng SMK/MAK. 

Ieu buku bahan ajar teh dijudulan Pamekar Diajar Basa Sunda, 
sadayana aya 24 jilid, ngurung buku siswa 12 jilid sareng buku guru 12 
jilid. Kalungguhanana janten buku babon anggoeun di sakola nu aya di 
Jawa Barat. Buku murid diajangkeun pikeun sakumna murid dumasar 
kana tingkatan kelas. Buku Murid eusina medar materi ajar sareng 
pertanyaan-pertanyaan, latihan, tugas/pancen anu raket patalina sareng 
kompetensi dasar (KD). Buku Guru eusina medar silabus, métodologi 
pangajaran, sareng évaluasi, ogé mangrupi pangjembar buku murid. 

Komponén-komponeén anu dimekarkeun boh dina buku murid 
atanapi buku guru dumasar kana opat kaparigelan basa anungawengku 
ngaregepkeun, nyarita, maca, sareng nulis anu diajarkeun maké 
pamarekan saintifik sareng penilaian auténtik. Hal ieu dumasar kana 
karakteristik Kurikulum 2013 nu ngalarapkeun pamerakan saintifik 
sareng penilaian auténtik dina prosés pangajaran. 


Disusuna ieu buku téh mangrupa lajuning laku tina Surat Edaran 
Kepala Dinas Pendidikan Provinsi Jawa Barat, Nomor 423/2372/Setdisdik, 
26 Maret 2013, ngeunaan Pembelajaran Muatan Lokal Bahasa dan Sastra 
Daerah pada jenjang SD/MI, SMP/MTs, SMA/MA, SMK/MAK. Sajabi ti eta, 
ogé dumasar kana Peraturan Gubernur Jawa Barat Nomor 69 Tahun 2013, 
ngeunaan Pembelajaran Muatan Lokal Bahasa dan Sastra Daerah pada Jenjang 
Pendidikan Dasar dan Menengah. 

Muga-muga waé ieu buku téh aya manpaatna ka urang sadaya, tur 
janten cukanglantaran dina merenahkeun sareng memeres basa jeung sastra 
daerah, anu udagan langkung tebihna pikeun ngamumulé sareng mekarkeun 
basa jeung sastra daérah, ngalangkungan jalur atikan di Jawa Barat. 

Tangtosna ogé ieu buku téh teu acan tiasa disebat sampurna. Ku margi 
kitu, teu kinten diantos-antosna kamadang ti sadayana. Saukur kakirangan anu 
nyampak dina ieu buku bakal teras didangdosan, supados tiasa nyumponan 
pameredih sareng kaayaan pajaman. 


Bandung, Desember 2013 
Kepala Balai Pengembangan 
“Bahasa Daerah dan Kesenian, 


-? Ay 


| Pembina Tk. I 
NIP. 196110051986031014 


Panganteur 


Anu keur disanghareupan ku hidep téh buku Pamekar Diajar 
Basa Sunda. leu buku diajangkeun pikeun sakumna murid di Jawa 
Barat, jadi buku babon pikeun pangajaran basa Sunda. Kabéhna 
téh aya 12 buku, hasil gawé tim panyusun anu meunang pancén 
ti Dinas Pendidikan Provinsi Jawa Barat. Jilid I tepi ka VI pikeun 
murid SD/ML, jilid VII tepi ka IX pikeun murid SMP/MTs, jeung 
jilid X tepi ka XII pikeun murid SMA/SMK/MA/MAK. 


Medalna ieu buku téh pikeun méré lahan ka sakumna murid 
anu dialajar basa Sunda, kalawan harepan hidep sakabéh enya- 
enya ngamangpaatkeun. Ku diajar basa Sunda tina ieu buku, 
dipiharep kanyaho jeung kabisa hidep dina ngagunakeun basa 
Sunda bisa ningkat jeung nambahan. Lian ti éta, hidep jadi leuwih 
resep ngagunakeun basa Sunda dina kahirupan sapopoé. Eta mah 
naha di sakola, di lingkungan kulawarga, atawa di tempat ulin. 


Meureun ti antara hidep aya nu tumanya, naha maké kudu 
diajar basa Sunda sagala? Naha naon gunana atuh? Jih, pangna 
diajarkeun di sakola ogé éta téh ku sabab loba mangpaatna dina 
kahirupan sapopoé. Anu paling karasa upamana waé urang bakal 
bisa komunikasi ku basa Sunda kalawan hadé tur merenah. Loba 
kauntunganana lamun urang bisa ngagunakeun basa Sunda 
téh, di antarana waé urang bakal nyaho jeung bisa neuleuman 
kabeungharan budaya Sunda. Apan budaya Sunda teh jadi bagian 
penting tina budaya nasional Indonésia. Salian ti éta, apan hidep 
disakola diwajibkeun diajar basa Sunda. Meureun hidep tumanya 
deui, naha ari diajar basa Sunda téh babari? Jih, nya babari atuh. 
Jaba deuih resep. 


Bieu gé geus disebutkeun, teu hésé diajar basa Sunda téh, komo deui 
pikeun urang Sundana sorangan mah. Dalah najan lain keur urang Sunda 
ogé sarua waé teu hésé. Ku kituna, hidep teu kudu ngarasa seunggah. 


Ulah tacan gé nanaon geus nyebut horéam. Anu penting mah urangna sing 


enya-enya, boh enya-enya ngabandungan pedaran ti Ibu/Bapa Guru, boh 
enya-enya dina ngapalkeun jeung migawé latihanana. Lian ti éta, kacida 
hadéna mun hidep getol maca buku-buku basa Sunda lianna, maca surat 
kabar jeung majalah anu ngagunakeun basa Sunda, atawa ngabandungan 
siaran radio jeung televisi dina program basa Sunda. Hal séjénna anu bisa 
dipigawé ku hidep nyaéta lalajo pagelaran kasenian Sunda. 


Cindekna mah, sakali deui rék ditandeskeun, entong ngarasa sieun 
atawa horéam dina nyanghareupan pangajaran basa Sunda téh. Kapan 
heueuh babari, jeung matak resep deuih. 


Geura ayeuna urang mimitian. Bismillah .... 


Bandung, Oktober 2013 


Salam ti nu nyusun ieu buku 

B. Niténan Téks 11 

Niténan Laporan Kagiatan 65 

PANGAJARAN 5: MACA NOVEL 

A. Maca Sempalan Novel ...... -.. —§--- _ 
B. Maham Eusi Sempalan Novel 

C. Niténan Unsur Novel 

E. Pancéen ____ 


PANGAJARAN 6: METAKEUN DRAMA 

A. Maca Naskah Drama eee = 
B. Niténan Naskah Drama 

C. Metakeun Drama ___ 


D. Pancén 


DAPTAR PUSTAKA 


ina hiji acara, urang sok ningal aya jalma anu 

kapapancénan ngatur acara, anu ilahar sok 

disebut panata acara atawa MC (Master of 
Ceremony). Pancénna purah nyusun runtuyan acara, 
nangtukeun sarta ngahaturanan saha-sahana anu midang 
atawa cacarita dina éta acara. Sagédéngeun panata acara, 
aya deui anu disebut panumbu catur atawa sok katelah 
moderator. leu ogé pancénna méh sarua, purah ngatur 
lumangsungna hiji acara. Béedana, panumbu catur mah 
ilaharna sok dipaké dina acara sawala atawa diskusi. Eta 
anu dua téh urang sebut baé girang acara, nyaéta jalma 
anu miboga pancén ngatur lumangsungna hiji acara. 
Boh panata acara boh panumbu catur, diperedih kudu 
bisa nyarita kalawan lancar, sora anu ngoncrang ngarah 
jéntré kadengéna, lentong anu merenah, sarta maké basa 
anu genah éntép seureuhna. Dina pangajaran ayeuna 
hidep rék niténan, nyusun téks omongan panata acara 
jeung panumbu catur, sarta ngedalkeun éta omongan di 
hareupeun kelas. 


A Maca Wacana 


Baca sarta titénan ieu conto téks omongan di handap! 
1. Panata Acara 


Ieu di handap aya conto téks omongan panata acara. Pék baca sarta 
tengetan ku hidep sing gemet! 


Assalamu‘alaikum wr. wh. 


Bapa miwah Ibu, hadirin sadaya hormateun sim kuring! 

Langkung ti payun sumangga urang nyanggakeun puji sinareng 
sukur ka Gusti Nu Maha Suci anu parantos maparin pirang-pirang ni’mat 
ka urang sadaya. Alhamdulillah ku rohmat manten-Na, dina danget ieu 
urang dipaparin séhat sareng kakiatan, dugi ka tiasa riung mungpulung 
di ieu patempatan, dina raraga nyakséni acara paturay tineung sareng 


ngajurung laku ka siswa-siswi kelas salapan anu parantos lulus ti ieu 
sakola. 

Hatur séwu nuhun ka Bapa miwah 
Ibu, kalih hadirin sadaya anu parantos 
kersa rurumpaheun sumping ngaluuhan 
ieu acara. Pamugi ieu silaturrahmi téh sing 
nyandak barokah sareng kasaéan ka urang 
sadaya. 


Hadirin anu sami linggih! 


Supados ieu acara lumangsung kala- 
yan lungsur-langsar sarta aya dina rido 
Alloh SWT, sumangga urang kawitan ku 
maoskeun basmallah sasarengan, bismillah- 
irrohmanirrohim. 


Salajengna, sim kuring badé ngadugi- 
keun runtuyan acara, anu badé dipidang- 
keun dina ieu acara Paturay Tineung. 


1. Bubuka 
2. | Ngaoskeun ayat Suci Al Qur’an 
3. Laporan Pupuhu Panitia Paturay 


Tineung 
4. Hariring kawih “Sabilulungan” 
5.  Biantara Pangbagéa ti Pupuhu Komite 


Sakola 
Hariring Himneu SMP 


Sumber: dokumen pribadi 


6 
7. Biantara Bapa Kapala Sakola 

8. Upacara Adat “Prosesi Penglepasan” Kelas IX 
9. | Pamasrahan ijasah sacara simbolik ka siswa Kelas IX 
10. Piagem pangajen ka 10 siswa nu nyangking préstasi. 
11. Nembangkeun lagu wajib “Syukur” 

12. Panutup/Du'a 

13. Pinton Seni 


Salajengna sim kuring ngahaturanan Sadérék Syifa Rahmawati 
kanggo maoskeun ayat suci Al Qur’an. Sumangga dihaturanan! 

Galindeng ayat suci Al Qur’an pamugi sing janten cukang lantaran 
ngocorna rohmat sareng barokah Alloh ka urang sadaya. Amin! 


Hadirin hormateun sim kuring! 


Nincak acara nu katilu, nyaéta biantara laporan pupuhu Panitia 
Paturay Tineung. Sumangga kersana Bapa Drs. Galih Sundana 
dihaturanan! 


Hatur séwu nuhun ka Pupuhu Panitia, kersana Bapa Drs. Galih 
Sundana anu parantos ngadugikeun biantara laporanana. 


Salajengna, sumangga urang sami-sami ngabandungan hariring 
kawih “Sabilulungan” anu badé dipintonkeun ku Rampak Sekar ti kelas 
tujuh. Sumangga dihaturanan! 


Sabilulungan, sipat silih rojong. Sipat urang Sunda nu kalintang 
éndahna. Pamugi kawih anu nembé dihaharingkeun sing nyerep kana 
angen, sing nitih kana ati sanubari. Dina enggoning diajar urang salamina 
tiasa silih rojong, silihasih ku pangarti, silihasah ku kabisa, silihasuh ku 
kaweruh. 


Bapa miwah Ibu, hormateun sim kuring! 


Acara salajengna nyaéta biantara pangbagéa ti Pupuhu Komite 
Sakola. Sumangga kersana Bapa H. Ading Syahidin dihaturanan! 


Hatur nuhun ka Pupuhu Komite Sakola, Bapa H. Ading Syahidin 
anu parantos ngadugikeun biantara pangbagéana. 


Salajengna, sumangga urang ngabandungan deui hariring, nyaéta 
lagu wajibieu sakola, “Himneu SMP” anu badé dipintonkeun ku Kelompok 
Paduan Suara ti kelas dalapan. Sumangga dihaturanan! 


Lagu “Himneu SMP” anu nembé dihariringkeun, kantenan matak 
ngahudang waas, utamina ka akang-tétéh kelas salapan anu badé 
ngantunkeun ieu sakola. Sok sanaos engké paturay patebih, pamugi tetep 
nineung ka ieu sakola. 

Hadirin, acara salajengna nyaéta biantara ti Bapa Kapala Sakola. 
Sumangga kersana Bapa Drs. H. Undang Purwajati, M.Pd. dihaturanan! 


Hatur séwu nuhun ka Bapa Kapala Sakola anu parantos ngadugikeun 
biantarana. Pamugi rupi-rupi piwejang anu nembeé didugikeun ku 
anjeunna, sing janten ranggeuyan mutiara, pibekeleun urang sadaya 
enggoning nyukcruk élmu sareng ngahontal préstasi nu langkung luhur. 


Hadirin sadaya hormateun sim kuring! 


Cunduk kana acara poko, nyaéta Prosési Penglepasan Kelas IX, anu 
badé digelarkeun dina wangun Upacara Adat. Sumangga ka para patugas 
Upacara Adat dihaturanan! 


Hadirin, alhamdulillah Upacara Adat Penglepasan Kelas IX parantos 
lekasan. Teu aya deui anu tiasa kadugikeun ka Akang-Tétéh Kelas IX, 
iwal ti kabingah sareng pangwilujeng. Wilujeng, Akang-Tétéh parantos 
lulus ngahontal préstasi di ieu sakola. Wilujeng angkat, wilujeng nempuh 
sakola nu langkung luhur. Mugia sadayana sing lulus-banglus tiasa 
neraskeun ngahontal cita-cita. 


Salajengna, Bapa Kapala Sakola dihaturanan kanggo nyanggakeun 
ijasah sacara simbolik ka wawakil siswa Kelas IX. Sumangga 
dihaturanan. 


Hadirin, sakola urang parantos nyangking rupi-rupi préstasi dina 
widang science, olahraga, sareng kasenian. Eta préstasi téh dihontal di 
antawisna ku para siswa Kelas IX anu ayeuna parantos lulus. Jalaran kitu 
sakola badé maparin piagem minangka tawis panghargaan ka 10 siswa 
Kelas IX anu parantos nyangking préstasi. Sumangga para siswa kalih 
Bapa Kapala Sakola dihaturanan ka panggung! 


Hatur séwu nuhun. Urang sadaya bingah binarung reueus. Mugi- 
mugi éta préstasi sing janten pamecut sumanget ka adi-adi para siswa di 
ieu sakola. Mugi ieu sakola sing beuki nanjung ku rupi-rupi préstasi anu 
dihontal saban waktos ku para siswa. Amin. 

Hadirin, minangka tawis sukur, sumangga urang pada tumungkul 
ngabandungan hariring lagu wajib “Syukur” anu badé dipintonkeun 
ku Kelompok Paduan Suara. Sumangga Kelompok Paduan Suara 
dihaturanan! 


Alhamdulillah, acara demi acara parantos réngsé. Kangggo 
ngantebkeun tawis sukur, sumangga ieu acara urang pungkas ku du’a 
sasarengan, kalayan dipingpin ku Bapa Ustad Fauzi. Sumangga Pa Ustad 
dihaturanan! 


Bapa miwah Ibu, kalih hadirin sadaya anu sami rawuh! 


Acara Paturay Tineung parantos lekasan. Minangkaacara pamungkas 
nyaéta Pinton Seni, anu badé mintonkeun rupi-rupi kasenian. Ieu acara 
hiburan badé dijejeran ku Sadérék Febby Ayudia sareng Gentra Sukmana, 
calon présénter anu nyongcolang ti sakola urang. Sumangga, Sadérék 
Febby sareng Gentra dihaturanan! Hadirin mugi keprok! 


Ti sim kuring, rupina sakitu nu kapihatur. Hapunten bilih aya basa 
anu kirang merenah. Bobo sapanon carang sapakan, luhur saur bahé 
carék, mugia kersa ngahapunten. 


Billahitaufik wal hidayah wassalamu‘alaikum wr. wb. 


2. Panumbu Catur (Modérator) 


Ayeuna pék baca ieu téks biantara panumbu catur di handap sarta 
bandingkeun jeung wacana anu tadi! 


Panumbu Catur : Assalamu‘alaikum wr. wh. 


Bapa/Ibu Guru kalih réréncangan sadaya anu 
dipihormat, dina danget ieu sim kuring sapa- 
karanca ti kelompok hiji badé medar pasualan 
“Ngagunakeun basa Sunda dina_ kahirupan 
sapopoé”. Ieu pasualan badé didugikeun ku 
Sadérék Jajang, sumangga dihaturanan! 

Pangjejer : Réréncangan sadaya, sakumaha anu tadi parantos 
didugikeun ku Panumbu Catur, urang badé madung- 
dengkeun” NgagunakeunbasaSundadinakahirupan 
sapopoé”. Ieu pasualan téh peryogi disawalakeun, 
jalaran beuki dieu ku urang beuki sering ka kuping 
urang Sunda seueur anu henteu nyarios ku basa 
Sunda. Naon anu ngalantarankeunana, sareng kedah 
kumaha urang ngungkulanana? Sumangga urang 
padungdengkeun dina ieu sawala. Pamair sareng 
pamadegan ti sadayana kalintang diarep-arepna, 
supados ieu sawala téh aya mangpaatna. 

Anu kasaksén ku urang dina kahirupan sadidinten, 
urang Sunda seueur anu wegah ngagunakeun basa 
Sunda, utamina di kota-kota. Malah di pilemburan 
ogé ayeuna mah ampir sami baé, teu sakedik urang 
Sunda anu nyariosna ku basa Indonésia. Ku urang 
geuning sok sering ka kuping, upami aya sepuh 
anu ngajak nyarios ka murangkalih, nyariosna téh 
sok ku basa Indonésia padahal sidik maranéhna 
téh urang Sunda bari cicing di tatar Sunda. 

Aya anu nyebatkeun yén maké basa Sunda téh 
cenah géngsi, da basa urang lembur. Tinggaleun 
jaman, henteu gaul, sareng sajabina. Aya deui anu 
gaduh pamadegan yen basa Sunda téh cenah hésé 
da aya undak-usuk basa. Sieun lepat ngagunakeun 
undak-usuk. Sok pagentos maké basa kasar sareng 
basa lemes, janten langkung praktis nyarios ku basa 
Indonésia waé. Kitu saurna téh. Duka mana anu 
leres. Mung anu puguh, salaku urang Sunda, urang 
ulah cicingeun atawa ngantepkeun ieu pasualan. 
Daupamihenteu ditarékahan, tangtos urang Sunda 
bakal beuki seueur anu henteu ngagunakeun basa 
Sunda. Upami kitu, tangtos wé basa Sundana ogé 
bakal leungit. Atuh bangsa Sundana ogé moal aya, 
da apan ceuk paribasa, Basa téh cicirén bangsa. 


Leungit basana ilang bangsana. 

Panumbu Catur 


Siswa 1 


Siswa 2 


Siswa 3 


Ayeuna kantun kumaha sikep urang. Naha badé 
ngantepkeun basa Sunda sina leungit, atawa ku 
urang rék dipiara sangkan basa Sunda langgeng 
jadi banda budaya sareng jati diri urang Sunda? 
Rupina sakitu anu tiasa kadugikeun ku sim kuring. 
Mangga urang sawalakeun. 


: Hatur nuhun ka Sadérék Jajang anu parantos 


ngadugikeun pasualan. Bapa/Ibu Guru _ kalih 
réréncangan sadaya, rupina éta jejer pasualan 
anu diasongkeun ku sim kuring saparakanca 
kanggo bahan sawalakeuneun urang danget 
ieu. Jalaran kitu, sim kuring badé langsung waé 
masihan waktos ka réréncangan sadayana supados 
mairan, ngadugikeun pamendak masing-masing. 
Sumangga, saha anu badé mairan? 


: (Bari ngacung) “Abdi, pun Galih ti kelompok 3! 


Ceuk abdi mah, saha waé anu cicing di tatar Sunda, 
wajib nyarita ku basa Sunda. Upami aya urang 
Sunda anu gagayaan nyarita ku basa Indonésia, ku 
urang kedah digeuing. 


: Abdi, pun Sinta ti kelompok 2 badé mairan! Tadi ku 


urang kakuping, yén basa Sunda téh sesah lantaran 
aya undak usuk-basa, dugi ka urang Sunda seueur 
anu nyarios ku basa Indonesia. Janten anu jadi 
hahalangna téh undak-usuk. Kumaha atuh upami 
undak-usuk basana dileungitkeun? 


: Sim kuring, pun Usép, ti kelompok 6 badé mairan! 


Sim kuring rada kirang panuju kana pamadegan 
Nurul. Upami undak-usuk basa dileungitkeun, 
basa Sunda moal gaduh ciri has anu mandiri. Jaba 
engké moal aya deui disebat basa lemes. Nu aya 
téh basa kasar wé panginten. Mung sakitu. Hatur 
nuhun! 

Panumbu Catur 


Siswa 4 


Siswa 5 


Siswa 6 


Panumbu Catur 

: Hatur nuhun ka réréncangan anu _ parantos 


ngedalkeun pamendakna. Sawala urang janten 
langkung ramé. Naha’ undak-usuk kedah 
dileungitkeun atawa henteu, mangga_ tiasa 
dipairan deui ku nu sanés. Nanging anu badé 
mairan atawa ngadugikeun pamendak, mugi 
henteu papanjangan. Singget baé nujul kana poko 
pasualan. Mangga saha deui anu badé mairan? 


: Abdi, pun Rina, ti kelompok 4! Ceuk abdi mah kieu, 


supados urang Sunda tiasa nyarios kubasa Sunda 
bari leres undak-usukna, rupina kedah aya tempat 
kursus basa Sunda, sapertos tempat kursus basa 
Inggris nu ayeuna seueur di mana-mana. Janten 
saha baé, rek urang Sunda rék urang Batak anu 
badé dialajar basa Sunda, nya lebet kursus téa. 


: Sim kuring, pun Tantan, ti kelompok 5! Sim kuring 


panuju kana pamadegan Nunung, mung aya 
tambihna. Rupina sanés kursus baé anu kedah 
diayakeun téh, tapi ogé buku-buku kamus alit basa 
Sunda anu pangaosna mirah, sarta tiasa dipésér di 
mana baé. Upami aya pancén basa Sunda urang 
ogé apan sok peryogi ku kamus téh. 


: Abdi, pun Yuni, ti kelompok 7 badé ngiring 


mairan! Leres anu didugikeun ku réréncangan 
nembé, supados masarakat tiasa diajar basa Sunda 
kedah aya tempat kursus, kedah aya kamus. 
Nanging ceuk abdi nu pentingna pisan mah kedah 
aya kasadaran dina diri urang, yén basa Sunda téh 
banda urang anu kedah dipiara.Kedah dihargaan 
bari dianggo dina kahirupan sadidinten. Rek leres 
undak-usukna rék henteu, anu penting nyarios ku 
Basa Sunda. Mung Sakitu. Hatur Nuhun! 


: Hatur nuhun kana pamair ti réréncangan sadaya. 


Tina sawala urang nembé rupina tiasa dicindekeun, 
yen anu penting téh nyaéta kasadaran urang 


ngagunakeun basa Sunda dina kahirupan sadi- 
dinten. Perkawis undak-usuk, naha leres atawa 
lepat ngalarapkeunana, rupina teu kedah janten 
hahalang. Nu penting urang nyarita ku basa 
Sunda. Tangtos baé kedah bari teras diajar, supados 
langkung paham, mana basa anu merenah atawa 
saé sareng mana anu henteu. 


Bapa/Ibu Guru kalih réréncangan sadaya anu 
dipihormat, rupina sakitu anu tiasa kapidangkeun 
dinaieu sawala. Hatur séwu nuhun kana perhatosan 
ti sadayana. Hapunten bilih aya kakirangan sareng 
kalepatan. Wassalamu ‘alaikum wr. wb. 


CFE 


Sangkan hidep leuwih paham kana eusi téks di luhur, 
pék jawab ieu pananya kalawan singget tur merenah! 


1. Cing jéntrékeun ku hidep, naon pancénna panata 
acara téh? 

2. Acara naon anu dijejeran ku panata acara dina éta 
téks téh? 

3. | Naon cenah maksudna éta acara bet dihariringkeun 
kawih “Sabilulungan”? 

4. Ceuk hidep kira-kira naon anu bakal jadi pamecut 
préstasi para siswa dina éta acara? 

5. Kumaha pamanggih hidep kana omongan panata 
acara dina éta téks? Lebah mana alusna atawa 
kahéngkéranana? 

6. Jéntrékeun naon bédana pancén panata acara jeung 
panumbu catur? 

7. Naon jejerna sawala anu dicaritakeun dina téks 
omongan panumbu catur téh? 

8. Ceuk pangjejer, kumaha kaayaan urang Sunda 
ayeuna dina ngagunakeun basa Sunda? 

9. Kumaha pamanggih hidep kana pasualan undak- 
usuk basa anu disawalakeun dina éta téks? 

10. Panumbu catur téh pancénna purah ngatur 
lumangsungna sawala (diskusi). Cing pék tuduhkeun 
lebah mana pancén panumbu catur dina téks di 
luhur! 


Niténan Téks 


Sabada dititénan, conto téks omongan panata acara 
di luhur téh aya sasaruaanana jeung naskah biantara, 
nyaéta ayana bagian bubuka jeung panutup anu 
kalimah-kalimahna ilahar sok digunakeun dina biantara. 
Upamana baé nepikeun puji sukur sarta nganuhunkeun 
ka jalma-jalma anu ngaluuhan acara. Panata acara téh 
pancénna purah ngatur lumangsunegna hiji acara sangkan 
ngaguluyur kalawan tartib. Manéhna anu méré waktu sarta 
ngahaturanan saha baé anu cacarita atawa midangkeun 
pintonan. Ku sabab kitu, nyaritana teu kudu papanjangan. 
Cukup ku ngahaturanan, nganuhunkeun, sarta nepikeun 
koméntar saperluna. Titénan ieu conto téks omongan anu 
di luhur tadi! 


1. Ngahaturanan: 
Salajengna sim kuring ngahaturanan Sadérék Syifa 
Rahmawati kanggo maoskeun ayat suci Al Qur‘an. 
Sumangga dihaturanan! 

2. Nganuhunkeun: 
Hatur séwu nuhun ka Pupuhu Panitia, kersana Bapa 
Drs. Galih Sundana anu parantos ngadugikeun biantara 
laporanana. 

3. Nepikeun koméntar: 
Sabilulungan, sipat silihrojong. Sipat urang Sunda 
nu kalintang éndahna. Pamugi kawih anu nembé 
dihaharingkeun sing nyerep kana angen, sing nitih kana 
ati sanubari. Dina enggoning diajar urang salamina tiasa 
silihrojong, silihasih ku pangarti, silihasah ku kabisa, 
silihasuh ku kaweruh. 

4. Mungkas acara: 
Bapa miwah Ibu, kalih hadirin sadaya anu sami rawuh! 
Acara Paturay Tineung parantos lekasan. 
Tisimkuring, rupinasakitu nu kapihatur. Hapunten bilihaya 
basa anu kirang merenah. Bobo sapanon carang sapakan, 
luhur saur bahé carék, mugia kersa ngahapunten. 
Billahitaufik wal hidayah wassalamu‘alaikum wr. wb. 


Sagédéngeun éta panata acara kudu tandes lebah 
ngatur waktu, sangkan acara henteu ngambay, tapi saluyu 
jeung waktu anu geus dibadamikeun ti anggalna. Malah 
anu rék biantara atawa anu rék mintonkeun pagelaran, 
kudu dipaheutkeun heula waktuna ti anggalna. Maksudna 
ngarah katémbong durasi (lilana) saban-saban anu midang 
sarta luyu jeung waktu anu geus dirarancang ti anggalna. 
Upama teu kitu, aya kalana anu biantara atawa magelaran 
sok kajongjonan tepi ka nyontang waktu anu lian. 


Dina conto wacana anu kadua, nyaéta omongan 
panumbu catur, ku urang katingal ayana sasaruaan 
jeung omongan panata acara. Panumbu catur ogé ngan 
saukur ngatur lumangsungna ‘acara’, nyaéta sawala. 
Kalungguhanana nganteurkeun anu rék cacarita nyaéta 
pangjejer anu nepikeun pedaran, jeung jalma-jalma 
anu rék mairan kana pasualan anu disawalakeun. 
Embohna ti éta, dina pungkasan sawala, panumbu catur 
sok nyindekkeun naon-naon anu dipadungdengkeun. 
Jadi upama dicindekkeun, pancén panumbu catur téh 
ngawengku: 


1. Muka sawala sarta ngahaturanan pangjejer: 
Assalamu‘alaikum wr. wh. 
Bapa/Ibu Guru kalih réréncangan sadaya anu dipihormat, 
dina danget ieu sim kuring sapakaranca ti kelompok hiji 
badé medar pasualan “Ngagunakeun basa Sunda dina 
kahirupan sapopoé”. Ieu pasualan badé didugikeun ku 
Sadérék Jajang, sumangga dihaturanan! 

Ngahaturanan pamilon pikeun mairan atawa 
nepikeun kamandang: 

Hatur nuhun ka Sadeérék Jajang anu parantos ngadugikeun 
pasualan. Bapa/Ibu Guru kalih réréncangan sadaya, 
rupina éta jejer pasualan anu diasongkeun ku sim kuring 
saparakanca kanggo bahan sawalakeuneun urang danget 
ieu. Jalaran kitu, sim kuring badé langsung waé masihan 
waktos ka réréncangan sadayana supados mairan, nga- 
dugikeun pamendak masing-masing. Sumangga, saha 
anu badé mairan? 


Ngahudang sumanget pamilon sangkan mairan 
sarta nepikeun aturan sawala: 

Hatur nuhun ka réréncangan anu parantos ngedalkeun 
pamendakna. Sawala urang janten langkung ramé. Naha 
undak-usuk kedah dileungitkeun atawa henteu, mangga 
tiasa dipairan deui ku nu sanés. Nanging anu badé mairan 
atawa ngadugikeun pamendak, mugi henteu papanjangan. 
Singget baé nujul kana poko pasualan. Mangga saha deut 
anu badé mairan? 


Mungkas sarta nyindekkeun sawala: 

Hatur nuhun kana pamair ti réréncangan sadaya. Tina 
sawala urang nembé rupina tiasa dicindekeun, yén anu 
penting téh nyaéta kasadaran urang ngagunakeun basa 
Sunda dina kahirupan sadidinten. Perkawis undak-usuk, 
naha leres atawa lepat ngalarapkeunana, rupina teu kedah 
janten hahalang. Nu penting urang nyarita ku basa Sunda. 
Tangtos baé kedah bari teras diajar, supados langkung 
paham, mana basa anu merenah atawa saé sareng mana 
anu henteu. 

Bapa/Ibu Guru kalih réréncangan sadaya anu dipihormat, 
rupina sakitu anu tiasa kapidangkeun dina ieu sawala. 
Hatur séwu nuhun kana perhatosan ti sadayana. Hapunten 
bilih aya kakirangan sareng kalepatan. 

Wassalamu ‘alaikum wr. wb. 

Cc Metakeun 


i; 


Panata Acara 


Kagiatan: 


Baca sarta apalkeun jeung batur sakelompok ieu téks panata acara. 
Pilih salah sahiji teks panata acara anu disadiakeun di handap. 


Tangtukeun saha anu rék ngaragakeun jadi panataacara dihareupeun 
kelas ti masing-masing kelompok. 


Tangtukeun saha anu rék dianggap model (jalma-jalma anu 
dihaturanan biantara atawa midangkeun pintonan) dina éta acara. 
Dina émprona, éta modél téh henteu kudu_ biantara enyaan atawa 
midangkeun pintonan. Cukup ku maju ka hareup sarta dianggap 
geus biantara atawa mintonkeun hiji pagelaran. Leuwih hadé upama 
éta model anu dihaturan téh ti kelompok anu séjén, ngarah leuwih 
resep diajarna. 


Kelompok anu henteu minton kudu meunteun kapunjulan jeung 
kahéngkéran kelompok anu minton. 


Téks Omongan Panata Acara 


Téks 1 (Acara Pinton Seni Agustusan) 


Assalamu‘alaikum wr. wh. 


Bapa miwah Ibu, hadirin sadaya warga masarakat RW 01, anu 


dipihormat! 


Alhamdulillah dina wengi ieu urang sadaya tiasa kempel ngariung 


di ieu tempat kanggo nyakséni acara “Pinton Seni Agustusan”. leu 
acara téh diayakeun ku Karang Taruna RW 01, kanggo miéling HUT RI 
ka-68, minangka tawis sukur kana ni’mat kamerdékaan anu parantos 
dipaparinkeun ku Alloh SWT ka urang sadaya. 

Hatur séwu nuhun ka Bapa RW, Bapa RT, sareng para sesepuh 


masarakat, anu parantos ngarojong dugi ka ieu acara tiasa lumangsung. 

Teu hilap, hatur nuhun pisan ka para warga, anu parantos kersa sumping 


hadir dina wengi ieu. Pamugi ieu acara téh sing tiasa ngaraketkeun sareng 


mageuhan tatali silaturahmi urang sadaya. Amin 


Hadirin hormateun sim kuring! 


Supados ieu acara lumangsung kalayan lungsur-langsar sarta aya 


dina rido Alloh SWT, sumangga urang kawitan ku maoskeun basmallah 
sasarengan, bismillahirrohmanirrohim. 


Salajengna, sim kuring salaku panata acara, peryogi ngadugikeun 


naon baé anu badé dipintonkeun dina ieu “Pinton Seni Agustusan” téh. 


Sumangga, ieu runtuyan acarana: 


1. 
Zz, 
on 


Bubuka. 

Laporan Pupuhu Panitia. 

Pintonan Kawih “Karatagan Pahlawan” ti Rampak Sekar Ibu-ibu 
PKK. 

Biantara pangbagéa: 

a. Biantara ti Bapa RW 01. 

b Biantara ti tokoh masarakat. 

Papasrahan piagem sareng hadiah ka para pinunjul dina rupa-rupa 
lomba anu parantos diayakeun di RW 01. 

Hiburan (pintonan rupi-rupi kasenian): 

a. Tari Kréasi murangkalih 

b. Karinding Karang Taruna 

c. Penca Silat 

d. Jaipongan 

e. Pagelaran drama perjuangan 

Panutup & du’a 

Eta acara-acara anu insya Alloh badé kasaksén ku urang dina 


wengi ieu. Salajéngna sim kuring ngahaturanan pupuhu Panitia kanggo 


ngadugikeun biantara laporanana. Sumangga Kang Jajang Suharja 
dihaturanan! 


biantara laporanana. 


Hatur séwu nuhun ka Pupuhu Panitia anu parantos ngadugikeun 

Salajengna, sumangga urang sami-sami ngabandungan hariring 
kawih “Karatagan Pahlawan” anu badé dipintonkeun ku Rampak Sekar 
ibu-ibu PKK RW 01. Sumangga dihaturanan! 


Matak reueus tur ajrih ka para pahlawan. Aranjeunna parantos 
babakti ka lemahcai, iklas rido nandonkeun jiwa sareng raga kanggo 
kamerdékaan ieu nagri. Pamugi kawih anu nembé dihaharingkeun 
sing janten pieunteungeun kanggo urang sadaya. Teras bajoang kanggo 
kamaslahatan balaréa. 


Bapa miwah Ibu, hormateun sim kuring! 


Acara salajengna nyaéta biantara pangbagéa. Biantara anu kahiji 
badé didugikeun ku Bapa Usép Kusnandar, Ketua RW 01. Sumangga 
kersana Bapa Usép Kusnandar dihaturanan! 


Hatur nuhun ka Bapa RW 01 anu parantos ngadugikeun biantara 
pangbagéana. 


Salajengna, biantara pangbagéa anu kadua badé didugikeun ku 
Bapa Eman Sulaéman salaku wawakil ti tokoh masarakat. Sumangga 
dihaturanan. 


Hatur nuhun ka Bapa Eman Sulaéman. Pamugi rupining harepan 
sareng piwejangna sing janten bahan cecepengan urang enggoning 
ngahirupkeun kagiatan para rumaja di lingkungan RW 01. 


Hadirin, urang nincak kana acara anu kalintang diantos-antosna, 
nyaéta acara hiburan anu badé mintonkeun karancagéan seni nu aya di 
lingkungan RW 01. Urang bakal ningali pintonan tari kréasi, karinding, 
penca silat, jaipongan, sareng pagelaran drama perjuangan. 


Mangga, pintonan anu kahiji kasanggakeun Tari Kréasi ti Néng Santi 
sapakaranca. Urang bagéakeun ku keprok! 


Aduuuh... mani kayungyun nya! Keur gareulis téh mani palinter 
tiasa nari. Hatur nuhun Néng Santi sapakaranca. Urang du’akeun, mugi 
sing jaranten penari anu kasohor dina mangsa nu bakal datang. 

Salajengna, urang sakséni pagelaran Karinding ti para rumaja 
Karang Taruna RW 01. Alhamdulilla, ieu kasenian buhun téh ayeuna tiasa 
hirup deui sarta dipikaresep ku para rumaja di lingkungan masarakat. 
Sumangga, Yayan sapakaranca dihaturanan! Hadirin mugi keprok! 


Wah...luar biasa. Sok sanaos waditrana ukur tina awi sajeungkal, 
nanging janten pidangan kasenian nu matak hélok ningalina. Hatur 
nuhun ka yayan saparakanca. Salajengna, di lingkungan RW urang ogé 
aya Padépokan Penca “Aji Raga” anu dipingpin ku Bapa Udung. Seueur 
para rumaja sareng murangkalih anu dialajar penca di ieu padépokan. 
Tah, wengi ieu aranjeunna badé pinton wewesén. Cik urang tingali, 
kumaha hut-hétna murangkalih téh! Sumangga Kiki sareng Gian anu 
badé mintonkeun penca kembang, dihaturanan! 


Tos matak reueus deui baé. Kiki sareng Gian sakitu kesitna metakeun 
jurus-jurus penca. Tah, ayeuna mah anu badé minton téh sanés hut-het, 
nanging ngagitek sareng ngadilak. Sumangga dihaturanan, Néng Yani 
Yuliani badé mintonkeun tari jaipongan! Mugi keprok! 


Wah,wah...Néng Yani mani éndah kitu gerakna. Urang du’akeun 
sing janten penari jaipong anu hébat tur sohor! 


Hadirin, minangka pintonan pamungkas, badé kasanggakeun 
drama perjuangan “Lalaki di Pasir Getih ”. leu drama dimaénkeun ku 
para rumaja Karang Taruna, kalayan disutradaan ku Rangga Rahadian. 
Sumangga dihaturanan! 


Luar biasa! Urang sadaya tingsariak ningal pagelaran tadi. Hiji lalaki 
nu mandi getih, ngorbankeun nyawana keur kamérdékaan lemahcai. 
Horéng seueur calon aktor hébat di RW 01 téh. Mugi keprok sakali deui! 
Hatur nuhun ka Rangga Rahadian sang sutradara, sareng sadaya pamaén 
anu parantos mintonkeun drama nu sakitu saéna. 


Hadirin, alhamdulillah, acara demi acara parantos lekasan. Minangka 


tawis sukur, sumangga ieu acara urang pungkas ku du’a sasarengan, 

kalayan dipingpin ku Bapa Ustad Mahmud. Sumangga Pa Ustad 
dihaturanan! 


Bapa miwah Ibu, kalih hadirin sadaya anu sami rawuh! 


Acara Pinton Seni Agustusan parantos lekasan. Ti sim kuring, 
rupina sakitu nu kapihatur. Hapunten bilih aya basa anu kirang payus 
kadanguna, kirang merenah larapna. Mugia kersa jembar ngahapunten. 


Billahitaufik wal hidayah wassalamu‘alaikum wr. wb. 


Téks 2 (Acara Halal Bilhalal) 


Dina conto téks nu ieu, panata acarana duaan, bisa ku awéwé jeung 
lalaki. Nyaritana bagilir sakali séwang. 


Bareng : Assalamu‘alaikum wr. wb. 

Awéwé — : Wilujeng sumping ka Bapa miwah Ibu, sareng para tatamu 
uleman! Hatur sewu nuhun parantos kersa rurumpaheun 
sumping nedunan pangangkir panitia. Hapunten neda 
tawakupna, bilih dina panampianana kirang nyugemakeun. 

Lalaki : Bapa Kapala Sakola kalih Ibu hormateun sim kuring, Bapa 

Mubalig, kersana Bapa Ustad...... hormateun sim kuring 
Bapa miwah Ibu kulawadet SMP Negeri... , kalih para uleman 
sadaya anu sami-sami dipihormat! 
Langkung tipayun sumangga urang nyanggakeun puja kalih 
puji ka Gusti Nu Maha Suci. Jalaran rahmat ti manten-Na 
pisan, dina danget ieu urang sadaya tiasa lawung patepang, 
silaturahmi dina raraga Halal bil Halal. Pamugi ieu lawungan 
teh sing kebek ku rahmat sareng barokah ti Alloh SWT. 
Ginulur karahayuan ginanjar ku kabingahan. 

Awéweé : Solawat miwah salam pamugi salamina dikocorkeun ka 

Jungjunan urang sadaya, Kangjeng Nabi Muhammad SAW, 

ka kulawargina, ka para sahabatna, kalih ka jalmi-jalmi soleh 

sapandeurieunana. Pamugi urang sadaya kenging syafaatna 
jaga di yaumil ahir. Amin. 

Lalaki : Hadirin hormateun sim kuring! 

Estu teu karaos bagilirna waktos. Asa cikeneh pisan urang 
sami-sami ngalakonan ibadah saum, nu dipungkas ku Idul 
Fitri. Insya Alloh urang sadaya lir gubrag deui ka alam dunya, 
lahir dina fitrah kasucian. Teu aya deui anu diseja, iwal ti urang 
hoyong nyampurnakeun éta kasucian, ku cara silih hapunten, 
silih lubarkeun dosa sareng kalepatan. Jalaran tangtos, saban 
waktos urang pagiling gisik, aya lisan sareng perbuatan, nu 
dihaja sareng teu dihaja nu matak nyigeung nu lian. Insya Alloh 
dina danget ieu urang lubarkeun rupining rereged manah. Clik 
putih clak herang, caang bulan opat welas. 

Awéweé : Bapa miwah Ibu hormateun sim kuring! Insya Alloh ieu acara 
Halal bil Halal badé ngaruntuy dina sababaraha mata acara, 
nyaéta: 

. Bubuka 

. Ngaoskeun Ayat Suci Al Qur’an 

. Laporan Pupuhu Panitia 

. Biantara Pangbagéa ti Ketua Komite 

. Pintonan seni ti artis-artis SMPN.......... 

. Ceramah Tausiah Halal bil Halal anu badé didugikeun 

kuPangersa Bapa Ustad..... 

7. Biantara Pangbagéa ti Bapa Kapala Sakola 

8. Pagelaran Drama 


HR OTF WN FR 


Lalaki 


Ne) 


. Panutup/Du’a 
10. Musafahah 

Awéweé — : Bapamiwah Ibu! Sumangga ieu acara urang buka sasa-rengan 
kalayan ngucap-keun basmallah.... bismillahir-rohmanirrohim. 
Salajengna sumangga ... dihaturanan kanggo ngaoskeun ayat 
suci Al Qur’an! 

Lalaki : Hatur nuhun ka kersana ....anu parantos ngaoskeun ayat 
suci Al Qur’an. Pamugi galindeng ayat suci Al Qur’an sing 
nambihan rohmat sareng kabarokahan kana ieu pasamoan. 
Amin ya Alloh ya Robbal Alamin! 

Salajengna biantara laporan ti Pupuhu Panitia. Sumangga 
Bapa ..... dihaturanan! 

Awéwé 


Lalaki 


Awéwé 


Lalaki 


Awéwé 


Lalaki 


Awéwé 


Lalaki 


: Hatur sewu nuhun ka Bapa.... anu parantos ngadugikeun 


biantara laporanana. Salajengna sumangga urang sami-sami 
ngadangukeun bian-tara pangbagea ti Bapa Ketua Komite 
SMPN ... Ka kersana Bapa ... sumangga dihaturanan! 


: Hatur séwu nuhun ka kersana Bapa....anu parantos ngadu- 


gikeun biantarana. Hadirin, supados suasana langkung 
seger, sim kuring badé ngahaturanan para siswa artis-artis 
idol SMPN..... anu ngarimpen hoyong tiasa lebet ka Studio 
Rékaman (hé hé hé...). Aranjeunna badé ngagalindengkeun 
lalaguan Islami. Sumangga urang keprok! 


: Wahh...luar biasa. Pintonan nu matak reueus! 


Salajengna sumangga urang nincak kana acara poko, nyaeta 
tausiah, pedaran hikmah silaturahmi, anu badé didugikeun 
ku kersana Bapa Ustad.... Sumangga dihaturanan! 


: Hatursewu nuhun ka Bapa Ustad.... Pedaran anjeunnanembé 


éstuning leubeut ku rupi-rupi hikmah. Mugi sing janten bahan 
lenyepaneun urang sadaya, tur tiasa ngahudang sumanget 
silaturahmi. 


: Salajengna sumangga urang sami-sami dangukeun biantara 


Pangbagéa ti Bapa Kapala Sakola. Sumangga ka pangersana 
Bapa.... dihaturanan. 


: Hatur séwu nuhun ka Bapa Kapala Sakola anu parantos 


ngadugikeun biantarana. Bapa miwah Ibu, acara urang 
lajengkeun kana pagelaran drama. 


: Ieu pagelaran téh dipintonkeun ku para siswa SMPN... anu 


ageung karesepna kana Seni Sastra & Téater. Kantenan baé 
ieu téh hiji kareueus kanggo urang sadaya. Hadirin, wilujeng 
nyakséni! 


: Hatur nuhun ka Sanggar Sastra SMPN... anu parantos 


ngébréhkeun karancagéanana anu kalintang antebna. 
Pa-mugi ieu sanggar téh tiasa teras makalangan dugi ka 
janten sanggar anu kasohor di Jawa Barat! Amin! 

Awéwe — : Hadirin! 

Rupining acara parantos digelar. Tangtos waé acara Halal 
Bihalal ieu kirang anteb, saupami henteu diwuwuhan ku 
musafahah. Namung sateuacanna ka kersana ... Dihaturanan 
kanggo ngajejeran ngadu’a sasarengan. 

Ka Bapa ....... Dihaturanan! 

Lalaki : Hatur nuhun ka kersana ...... anu parantos ngajejeran du’a. 
Pamugi Alloh ngabulkeun sagala paneda sareng pamaksadan 
urang sadayana. Amin! 

Bapa miwah Ibu, rupina sakitu acara-acara anu_ tiasa 
kapidangkeun dina danget ieu. 

Awéwe : Hatur nuhun kana sagala rupi perhatosanana. Ne-da 
tawakupna, boh bilih aya kecap katut réngkak sim kuring 
saparakanca (ti réngréngran Panitia) anu kirang merenah 
kana manah hadirin sadaya. Neda agung cukup lumur jembar 
pangampura, hapunten anu kasuhun! 

Lalaki : Saninten buah saninten 
Saninten di parapatan 
Hapunten abdi hapunten 
bilih aya kalepatan 
Mangga urang tutup ieu acara ku macakeun hamdallah 
sasarengan! Alhamdulillahirobbil ‘alamin. 

Bareng  : Wabillahi taufik walhidayah 
Wassalamu ‘alaikum warohmatullohi wabarokatuh! 


2. Panumbu Catur (Modérator) 

Kagiatan: 

a. Baca sarta apalkeun jeung batur sakelompok ieu téks omongan 
panumbu catur 


b. Tangtukeun ti masing-masing kelompok, saha anu rék ngaragakeun 
jadi panumbu catur 


dina kagiatan sawala (diskusi) di hareupeun kelas. 
c. Tangtukeun saha anu rék jadi pamilon dina sawala. 


d. Pilih salahsahiji jejer sawala, sakumaha anu aya dina conto-conto 
téks omongan panumbu catur di handap! 

e. Kelompok anu henteu sawala kudu meunteun kapunjulan jeung 
kakurangan kelompok anu ngaragakeun sawala di hareupeun kelas. 


Téks Omongan Panumbu Catur (Modérator) 


Bapa/Ibu Guru kalih réréncangan sadaya anu dipihormat. 

Sim kuring saparakanca ti kelompok....badé medar pasualan “Kumaha 
ngungkulan siswa anu resep kabur ti sakola.” 

Meéh unggal dinten, urang sok ningal aya siswa anu kalabur atawa barolos 
ti sakola. Sanaos maranéhna sok sering dipanggil ka BP, tapi angger baé sok 
kalabur. Tah, dina danget ieu, mangga urang sawalakeun, kinten-kinten kedah 
kumaha ngungkulanana. 

Numutkeun pamendak sim kuring saparakanca, cara ngungkulanana, nyaéta: 

1. Hukuman atawa sangsi ti sakola kedah tegas. Upamina waé siswa anu 
kabur langkung ti tilu kali kedah dipasihan serat peringatan sarta sepuhna 
dipanggil ka sakola. Upami angger kénéh resep kabur, tiasa diancam 
dikaluarkeun, ssjb. 

2. Kedah dipaluruh sabab-musababna. Naon anu nyababkeun siswa kabur; 
naha teu aya guru, naha siswa si A téh sieun ku guru, atawa di luareun 
sakola aya hal anu matak resep (upamina waé tempat game/PS, ssjb.) dugi 
ka siswa langkung kataji maén game tibatan diajar di kelas. Upami tos 
kapendak sabab-musababna, rupina bakal gampil ngungkulanana. 

Rupina éta anu tiasa didugikeun ku sim kuring. Sumangga, bilih 
réréncangan aya anu badé mairan atawa nyempad, sumangga dihaturanan. 


Bapa/Ibu Guru kalih réréncangan sadaya anu dipihormat. 

Sim kuring saparakanca ti kelompok....badé medar pasualan “Naon sababna 
urang kudu ngariksa lingkungan alam.” 

Ayeuna urang sering pisan nguping ayana musibat caah atawa urug. 

Di sawatara wewengkon, seueur jalmi anu tingkocéak katarajang banjir atawa 
urug. Saur para ahli lingkungan, ayana caah sareng taneuh urug téh balukar 
tina lingkungan alam anu ruksak. Tangkal kai dituaran di mana-mana. Gunung 
sareng pasir darugul. Balukarna upami halodo hésé cai, upami aya hujan datang 
caah sareng urug. 

Jalaran kitu, teu aya deui cara, upami lingkungan hoyong asri, ku urang 
kedah dijaga diriksa. Urang kedah sadar pentingna melak tatangkalan. Upami 
urang gaduh lahan, naha di buruan, di sakola, atawa di kebon, hayu urang 
pelakan ku tatangkalan. Melak tatangkalan téh bagian anu pangpentingna dina 
ngariksa lingkungan. 

Rupina mung sakitu nu tiasa dididugikeun ku sim kuring. Mangga bilih 
aya réréncangan anu badé mairan! 


Bapa/Ibu Guru kalih réréncangan sadaya hormateun sim kuring. 

Hapunten sateuacanna, sim kuring saparakanca ti kelompok....dina danget 
ieu badé nyobian medar pasualan anu insya Alloh bakal ramé disawalakeun, 
nyaéta “Naon hadé jeung goréngna boga kabogoh di sakola.” 

Sateucananna sim kuring badé tumaros, cing saha di kelas urang anu tos 
gaduh kabogoh? 

Numutkeun sim kuring sapakaranca, gaduh kabogoh di sakola téh aya 
positif-na sareng aya négatifna. Positifna, tiasa janten motivasi atawa pamecut 
sumanget diajar. Komo upami kabogohna sakelas mah, urang bakal éra ku kabogoh 
upami préstasi urang awon. Da biasana ari ku kabogoh mah sagala rupa ogé sok 
hoyong kapuji. Tah, ari hoyong kapuji dina préstasi mah nya saé pisan, urang 
diajarna bakal langkung serius. 

Nanging aya rugina atawa négatifna. Upami gaduh masalah sareng 
kabogoh biasana urang sok bété. Upamina baé ningal kabogoh caket sareng batur, 
urang sok cemburu. Komo upami putus mah, wah matak boring wéh. Diajar teu 
konséntrasi, sagala rupa horéam, da inget baé ka kabogoh. 

Numawi ceuk pamanggih sim kuring mah, upami urang gaduh kabogoh ulah 
kajongjonan teuing. Ulah serius teuing, lah! Bilih konséntrasi urang kaganggu. 
Ari sumanget diajar mah tiasa dipecut ka naon baé, sanés ku bobogohan. 

Rupina mung sakitu nu tiasa dididugikeun ku sim kuring. Mangga bilih 
aya réréncangan anu badé mairan! 


Bapa/Ibu Guru kalih réréncangan sadaya anu dipihormat. 
Sim kuring saparakanca ti kelompok....badé medar pasualan “Naha siswa 
SMP perlu boga hand phone (HP)? 

Ku kamajuan jaman, ayeuna mah méh unggal jalmi tos kagungan Hand 
Phone. Di sakola ogé tos seueur réréncangan urang anu nyarandak HP ka sakola. 
Tah, anu badé disawalakeun ku urang ayeuna, naha siswa SMP peryogi atawa 
henteu nyandak HP ka sakola? Upami peryogi, naon baé mangpaatna urang 
nyandak HP ka sakola? Naha henteu matak nimbulkeun timburu nu sanés? 

Sumangga urang sawalakeun. Sim kuring moal papanjangan cumarios. 
Badé teras masihan waktos wé ka réréncangan anu badé mairan ngadugikeun 
pamanggihna masing-masing. Mangga saha anu badé sasauran? 


3. Latihan Nyusun Téks 
Kagiatan 1: 


1.  Pékjieun conto téks panata acara ku hidep jeung batur sakelompok. 
2. Pilih salah sahiji acara anu disadiakeun di handap. 


Acara: 

a. Muludan 

b.  Rajaban 

c. | Kawinan (Papasrahan calon pangantén) 
d. Pinton seni di sakola 

e. Paméran & Bazar di sakola 


Kagiatan 2: 


1. Jieun conto téks panumbu catur, pigawé jeung batur sakelompok. 
2. Jejerna sawalana ditangtukeun ku masing-masing kelompok. 


@ Pancén 


1. Hidep kudu hadir dina hiji acara atawa bisa ningali dina vcd. Pék 
titénan jalma anu kakapancénan jadi Panata Acara. Tengetan sing 
imeut kumaha pok-pokan nyaritana, sikep atawa anggah-ungguhna, 
malah papakéanana ogé teu nanaon dititénan, pantes-henteuna. 

2. Téangan pasualan aktual, boh tina warta televisi boh tulisan tina 
koran atawa majalah anu bisa jadi bahan sawala. Pék sawalakeun di 
kelas, kalawan nangtukeun saha anu jadi pangjejer jeung panumbu 
catur ti saban kelompok. 

Sumber: www.datasunda.com 


ADAT 
DI PILEMBURAN 


rang Sunda hirup jeung budayana. Rupa-rupa 
| kabiasaan atawa tradisi kasampak kénéh ku urang 
di pilemburan. Urang lembur umumna tukuh 
kénéh ngariksa adat kabiasaan titinggal karuhun. Komo 
deui di lembur-lembur anu henteu loba kapangaruhan 
ku modérénisasi, upamana baé di Baduy, Kampung 
Naga, Ciptagelar, Kampung Pulo, Kampung Dukuh, 
jeung sajabana. Tah, sangkan hidep terang, kumaha 
urang lembur miara budayana, dina ieu pangajaran aya 
sababaraha tulisan anu medar éta perkara; Kampung 
Budaya Sindangbarang, kabiasaan urang Sunda anu masih 
dipilampah tepi ka ayeuna nyaéta Nadran, ngahirupkeun 
deui kaulinan barudak, jeung paélmuan urang Sunda 
ngeunaan rupa-rupa lemah (taneuh). Urang rék maca 
wacana, mikanyaho eusina, sarta niténan pakeman basa 
nu aya dina éta wacana. 


(a. Maca Wacana 


Baca sing imeut ieu wacana di handap! 
Kampung Budaya Sindangbarang 


Kampung Budaya Sindangbarang téh perenahna di Sindangbarang, 
Désa Pasireurih, Kacamatan Tamansari, Kabupatén Bogor Barat. 
Anggangna kira-kira 5 kilométer ti Kota Bogor. Kawilang babari upama 
urang hayang ngajugjug ka ieu tempat. Bisa tumpak angkot jurusan 
Sindangbarang, turun di pertelon. Ti dinya mah kari tumpak ojég. 
Jalanna kawilang nanjak sarta loba péngkolan. Tapi upama geus anjog ka 
Kampung Budaya, urang dipapagkeun ku pamandangan alam nu matak 
waas. Leuweung maleukmeuk di jauhna. Imah-imah panggung parentul. 
Ngajajar asri tur hégar katénjona. Aya Imah Gedé, nyaéta imah pupuhu 
kampung nu nampeu ka lahan nu lega ngagemblang, kawas alun-alun. 
Di sisi ieu lahan ngadarangong leuit nu suhunanana nyarungcung éndah 


pisan. Tangkal kalapa jeung awi tingrunggunuk di sawatara tempat. Aya 
batu ngadarungkuk di buruan Imah Gedé, diriung ku kekembangan. 

Kumaha kasang tukangna ieu kampung budaya Sindangbarang 
téh? 


Ceuk katerangan ti Ahmad Mikami Sumawijaya, nu kapapancénan 
jadi Pupuhu Kampung, Kampung Sindangbarang téh geus aya ti jaman 
Karajaan Pajajaran. Dina naskah Pantun Bogor ditétélakeun yén di ieu 
kampung aya33 pundénbatunuundak-undakan. leu pundéntéh minangka 
tempat paranti muja semédi urang Pajajaran. Rakéan Darmasiksa nu harita 
nyekel kakawasaan di Pakuan Pajajaran, maréntahkeun sangkan nyieun 
pundén batu di Sindangbarang. Dina carita pantun Bogor ditétélakeun; 
“Ulah Sindangbarang geusan tata pangkat diganti deui. Sang Pamanah 
Sang Darmajati, tanah lemah tutup bumi, tutup buana dat mulusna.” 
Tina éta ungkara katémbong yén Sindangbarang téh dikaramatkeun, 
dianggap tempat suci. Malah dianggap papayung buana sangka tetep 
mulus rahayu. 


Sumber: www.datasunda.com 


Kampung Sindangbarang aya di wewengkon nu tanahna subur. 
Ku sabab kitu hasil tatanén teu weléh cukul. Rahayat hirup tengtrem tur 
raharja. Saban taun sok diayakeun upacara adat “Sérén Taun”. Minangka 
tanda sukur ka Gusti Nu Maha Suci, ngeunaan hasil tatanén, sarta miharep 
hasil nu leuwih punjul dina taun hareup. Tapi éta tradisi téh henteu 
terus manjang. Kira-kira dina taun 70-an upacara “Sérén Taun” geus teu 
dilaksanakeun deui, sarta imah-imah panggung mimiti lus-les laleungit. 
Eta sababna pikeun ngariksa budaya titinggal karuhun, dina taun 2006 

Kampung Sindangbarang dirékonstruksi deui. Diadegkeun deui dumasar 
kana katerangan nu kaunggel dina Pantun Bogor. Nya jleg baé ahirna jadi 
Kampung Budaya Sindangbarang, kawas anu témbong ayeuna. 


Di bagian lahan anu rada luhur, aya Imah Gedé, tempat matuhna 
Pupuhu Kampung. Wangunanana gedé, lalega, dipasieup ku suhunan 
julang ngapak. Gigireunana aya imah Girang Serat, tempat pamatuhan 
girang serat, nyaéta jalma anu pancénna purah mantuan Pupuhu 
Kampung dina ngokolakeun adat jeung kahirupan di Sindangbarang. Teu 
jauh ti dinya aya deui Saung Talu. leu mah wangunan paranti mintonkeun 
rupa-rupa kasenian. Eta wangunan téh tiluanana aya di sisi alun-alun anu 
lega, tempat paranti lumangsungna upacara adat Sérén Taun. Salian ti 
upacara taunan, urang Sindangbarang ogé sok ngayakeun salametan dina 
malemam 14 purnama. Ngirim du’a ka karuhun sarta ménta kasalametan 
ka Gusti Nu Maha Suci, sangkan rahayat tetep raharja. Minangka sasajénna 
maranéhna sok nyadiakeun kuéh tujuh rupa, minangka perlambang 
tujuh lapis bumi, jeung kembang tujuh rupa, perlambang tujuh lapis 
langit. Salian ti éta aya ogé parukuyan, kopi pait, kopi amis, surutu, jeung 
sajabana. 


Perkara imah jeung bagian-bagianana keur urang Sindangbarang 
mah miboga harti anu mandiri. Bagian tengah disebutna ‘buana panca 
tengah’ nyaéta tempat cicingna manusa. Bagian handap atawa kolong 
imah, disebutna ‘buana handap’, tempat cicingna bangsa lelembut, jurig 
atawa siluman. Ari bagian luhur nyaéta suhunan, disebutna ‘buana luhur’, 
tempat cicingna karuhun. Kitu deui hateup injuk. leu ogé aya pakaitna 
jeung kaperayaan urang dinya. Ceuk katerangan ti kolot-kolot baheula anu 
terus turun-tumurun, para déwa atawa karuhun sok nurunkeun piwejang 
téh dina tangkal kawung. Eta sababna kawung dianggap tangkal anu suci 
turta injukna sok dipaké hateup keur niungan imah. Maksudna malar 
anu ngeusina meunang panangtayungan jeung katingtriman. 


Di luhur Imah Gedé bagian hareup aya Warogé anu ngagantung. 
Warogé téh gambar, simbul tina jangjawokan Sunda baheula anu diukir 
dina kai. Gunana pikeun panulak bala sangkan henteu diganggu ku bangsa 
lelembut nu boga maksud jahat. Warogé téh asalna tina kecap daruga 
atawa darugi, robahan tina kecap durga atawa durgi. Dina mitologi Hindu, 
durga téh Dewi Uma anu disupata ku Batara Guru tepi ka wujudna robah 

jadi raksési nu pikasieuneun. Durga dibuang ka leuweung Sétra Ganda 
Mahayu, karajaan siluman tempat kumpulna roh-roh jahat. Déwi Darugi 
kawin jeung Batara Kala sarta duanana jadi mahluk jahat. Eta mitologi 
téh dipercaya ku Urang Sunda baheula. Nyi Darugi jeung Batara Kala sok 
datang sarta nganggangu manusa. Eta sababna di imah kudu dipasaang 
warogé minangka taméng panulak bala. Warogé sok digambar dina awi 
sarta ditancebkeun di juru-juru imah. 


Warogé nu sok digantungkeun di imah. Sumber: dokumen pribadi 


Gambar atawa simbul dina warogé téh miboga ngaran jeung harti 
masing-masing. Haranghasuan (warogé simbul seuneu), gunana pikeun 
ngalolongkeun panon lelembut nu niat ngaganggu pakampungan atawa 
lahan tatanén. Ratuning Tutulak (warogé simbul taneuh), pikeun panulak 
bala tina gangguan manusa atawa jin nu niat jahat. Watu Panggilang 
(warogé simbul batu), panulak bala tina gangguan mahluk gaib nu aya 
dina batu. Wangapah (warogé simbul cai), panulak bala tina gangguan 
mahluk gaib nu aya di cai. Wawayangan (warogé simbul angin), panulak 
bala tina gangguan mahluk gaib nu aya di awang-awang. 


Urang Sindangbarang téh ngagem agama Islam sarta tukuh kana 
adat titinggal karuhun. Eta sababna dinangalaksanakeun kawajiban agama 
loba kacampuran ku adat kabiasaan. Ari pakasaban sapopoéna aya anu 
tatanén, melak paré jeung sajabana. Aya ogé anu jadi wiraswasta nyaéta 

nyarieun batik jeung sapatu. Sapatu ti Sindangbarang dijual ka Pasar 
Anyar Bogor jeung ka Pasar Pagi atawa Jatinegara, Jakarta. Tadina mah 
kawilang loba anu nyaireun sapatu téh. Ngan tuluy malencar, muka usaha 
di tempat séjén. Ari batik mah umumna sok dijarual di Sindangbarang 
baé, ka wisatawan nu daratang ka dinya. Ieu batik tradisional nu henteu 
ngagunakeun bahan kimia téh hargana kawilang mahal, baju upamana, 
hargana bisa tepi ka 150 rébu. 


Kasenian ogé dipiara. Barudak loba anu dialajar nabeuh gamelan 
atawa tari. Saban malem minggu kolot-kolot sok nabeuh gamelan di Saung 
Talu. Tapi kasenian nu kawilang unik mah nyaéta “parebut séeng”. leu 
kasenian téh saenyana kaasup penca. Diayakeunana upama aya jajaka anu 
rék ngalamar mojang. Tah, si jajaka téh kudu némbongkeun kamahéran 
menca sarta kudu bisa ngarebut sééng ti hiji lalaki. Upama sééng bisa 
karebut, mojang anu dipikahayang bisa dikawin. Tepi ka ayeuna éta 
tradisi “parebut sééng” téh 
masih aya. Ngan ayeuna 
mah béda. Keurna sééng teu 
bisa karebut, si jajaka angger 
bisa ngalamar. Pangna kitu 
lantaran kungsi aya kajadian 
riributan ku sabab si jajaka 
teu bisa ngarebut sééng sarta 
teu bisa ngalamar mojang 
anu dipikabogohna. 


Batu nu dipelakkeun. Sumber: dokumen pribadi 


Aya deui tradisi nu ahéng di Sindangbarang téh, nyaéta upacara 
melak batu, anu ilahar sok disebut Makukeun. Ieu upacara téh ngaruntuy. 
Dimitian ku Ngunduh Watu, nyaéta néangan atawa milihan batu di 
walungan. Upama geus manggih, sok tuluy meuleum menyan sarta sasadu 
ka lelembut nu ngageugeuh walungan yen éta batu téh rék dipindahkeun. 
Batu anu dipilih téh batu anu teuas sarta alus rupana jeung wangunna. 
Eta batu téh disebut Ungkal Biang (ungkal = batu, biang = indung), batu 

indung. Geus kitu ditéma ku Ngunduh Matur, nyaéta néangan tatangkalan 
anu bakal dipelak di sabudeureun batu. Eta batu jeung tatangkalan tuluy 
dipelak deukeut Imah Gedé, kalawan maké upacara nu disebut Makukeun 
téa. Salian ti meuleum menyan, aya sasajénna anu disadiakeun nyaéta: 
rujak tujuh rupa (rujak dawegan, bonténg, caruluk, peuyeum, honjé, cau 
emas, jeung cuing), kembang tujuh rupa (campaka, kananga, kacapiring, 
tanjung, malati, kamuning, jeung érmawar), jeung seupaheun. Réngsé 
melakkeun batu tuluy dipungkas ku murak tumpeng anu geus didu’aan 
saméméhna. Brak dalahar, balakecrakan. Ari maksudna, melak batu téh 
malar lembur jeung pangeusina jadi kukuh. Tetep renggenek sarta tuhu 
ngariksna adat titinggal karuhun. 

(Disundakeun sarta diropéa tina internét, tulisan Triani Hanifa) 


( Matihan 


Jawab ieu pananya! 


Sangkan hidep leuwih paham kana eusi wacana di 
luhur, pék jawab ieu pananya di handap! 


1. Ceukkaterangan dina wacana diluhur, pamandangan 
alam di Sindangbarang téh matak waas. Cing tétéla- 
keun naon baé nu matak waas téh? 

2. Saha anu jadi pupuhu kampung di Sindangbarang? 

3. Dina carita naon cenah ayana katerangan kampung 
Sindangbarang téh? 

4. Saha anu maréntahkeun nyieun pundén-pundén 
batu di Sindangbarang? Pikeun naon éta pundén 
batu téh? 

6.  Pék tetélakeun naon anu disebut upacara Sérén 
Taun! 

7. Ti iraha Kampung Sindangbarang direkonstruksi? 
Naon sababna? 

8. Kumaha ceuk kapercayaan urang Sindangbarang 
ngeunaan babagian imah téh? 

9. Tétélakeun naon anu disebut Warogé! 
10. Caritakeun ku hidep kumaha prak-prakan upacara melak batu 
atawa Makukeun téh! 


(B. Ngaguar Eusi Wacana 


Wacana di luhur téh nyaritakeun Kampung Sindangbarang jeung 
pangeusina anu tuhu miara adat kabiasaan titinggal karuhun. Nilik 
kasang tukang sajarahna, kaharti upama tradisi di ieu kampung dipupusti. 
Ngadegna cenah geus lila pisan Kampung Sindangbarang téh, malah 
geus aya ti jaman Karajaan Pajajaran kénéh. Sakumaha katerangan dina 
carita Pantun Bogor, Rakéan Darmasiksa nu jadi Raja Pajajaran harita 
maréntahkeun sangkan nyieun 33 pundén batu pikeun tempat ibadah 
urang Pajajaran. Tegesnatijaman harita kénéh ieu kampung dkaramatkeun, 
dianggap tempat suci. Malah dianggap papayung buana. 


Rupaning adat tali paranti titinggal karuhun tuluy dipiara ku urang 
dinya, upamana baé; wangunan imah, upacara sérén taun, melak batu, 
jeung sajabana. Ngan ku sabab ayana pangaruh ti luar, éta kabiasaan téh 
sawareh loba anu laleungit, upamana baé wangunan imah panggung. Eta 
sababna dina taun 2006, Kampung Sindangbarang dirénovasi. Dibebenah 
deui dumasar kana katerangan anu aya dina carita Pantun Bogor. 


Tradisi anu tadina rék musna dihirupkeun deui, upamana baé 
upacara sérén taun, warogé, kasenian parebut sééng, jeung sajabana. Ku 
dirumatna budaya Sunda di Sindangbarang, sesebutanana ayeuna mah 
jadi robah, diémbohan jadi “Kampung Budaya”. 


Ku maca riwayat Kampung Sindangbarang jeung adat kabiasaan 
nu hirup di dinya, urang jadi terang yén miara banda budaya téh pohara 
pentingna. Sabab dina saban titinggal budaya, boh anu mangrupa barang 
(imah, pakakas) boh anu mangrupa adat kabiasaan (upacara sérén taun, 
melak batu) aya ajén atikan anu kacida hadéna. Loba anu kudu diconto ku 
urang, upamana baé kumaha kuduna ngariksa lingkungan sabudeureun, 


leuweung, tatangkalan, jeung sajabana. 

Niténan Adat Kabiasaan 


Dina wacana anu tadi urang manggihan sawatara 


tradisi atawa budaya Sunda anu nu masih kénéh hirup di 
Sindangbarang, nyaéta: 


1. 


Upacara Séren Taun 


Upacara anu diayakeun minangka tanda sukur ka 
Gusti Nu Maha Suci, ngeunaan hasil tatanén, sarta 
miharep hasil nu leuwih punjul dina taun hareup. 
Salian ti di Sindangbarang, upacara sérén taun téh 
sok diayakeun ogé di wewengkon séjénna, upama 
baé di Baduy, Ciptagelar, Kampung Urug, Kampung 
Naga, jeung sajabana. Runtuyan kagiatanana ilaharna 
nyaéta ngadu’a, murak tumpeng, jeung pintonan 
rupa-rupa kasenian tradisi. 


Salametan Maleman Opat Welas 


Salian ti sérén taun, di Sindangbarang ogé aya 
salametan nu diayakeun saban bulan dina maleman 
opat welas purnama. leu salametan téh ngadu’akeun 
anu geus parupus sarta ménta kasalametan ka 
Gusti Nu Maha Suci, sangkan rahayat salamet sarta 
raharja. 


Wangunan Imah jeung Palasipahna 


Pikeun urang Sindangbarang, imah téh diwangun 
ku tilu bagian sarta miboga harti sewang-séwangan. 
Bagian tengah disebutna ‘buana panca tengah’ nyaéta 
tempat cicingna manusa. Bagian handap atawa 
kolong imah, disebutna ‘buana handap’, tempat 
cicingna bangsa lelembut, jurig atawa siluman. Ari 
bagian luhur nyaéta suhunan, disebutna ‘buana 
luhur’, tempat cicingna karuhun. 

Upacara Melak Batu 


Upacara melak batu téh ngaruntuy dina sawatara kagiatan, nyaéta: 

a. Ngunduh Watu, néangan atawa milihan batu di walungan 
pikeun dijadikeun ungkal biang. 

b. Ngunduh Matur, néangan tatangkalan anu bakal dipelak di 
sabudeureun batu. 

c. Makukeun, melakkeun batu di hiji tempat, deukeut imah 
pupuhu kampung. 

Warogé 


Warogé téh gambar atawa simbul tina jangjawokan Sunda baheula 
anu diukir dina kai. Dina warogé aya lima gambar kalawan miboga 
ngaran masing-masing, nyaéta: 

a. Haranghasuan (warogé simbul seuneu), gunana pikeun 
ngalolongkeun panon lelembut nu _  niat ngaganggu 
pakampungan atawa lahan tatanén. 

b. Ratuning Tutulak (warogé simbul taneuh), pikeun panulak 
bala tina gangguan manusa atawa jin nu niat jahat. 

c. Watu Panggilang (warogé simbul batu), panulak bala tina 
gangguan mahluk gaib nu aya dina batu. 

d. Wangapah (warogé simbul cai), panulak bala tina gangguan 
mahluk gaib nu aya di cai. 

e. Wawayangan (warogé simbul angin), panulak bala tina 
gangguan mahluk gaib nu aya di awang-awang. 

Kasenian Parebut Sééng 


Ieu kasenian téh saenyana kaasup penca. Diayakeunana upama aya 
jajaka anu rék ngalamar mojang. Tah, si jajaka kudu némbongkeun 
kamahéran menca sarta kudu bisa ngarebut sééng ti hiji lalaki. 
Upama sééng bisa karebut, mojang anu dipikahayang bisa dikawin. 
Istilah anu séjénna 


Salian ti anu geus dipedar di luhur, dina wacana anu tadi aya deuih 
sawatara istilah anu patali jeung tradisi urang Sunda. Geura urang 
tataan: 
a. Imah panggung, imah anu aya kolongan, dadamparna anggang 
tina taneuh. 
“Di pilemburan ogé ayeuna mah geus langka imah panggung téh.” 

b. Leuit, wangunan husus paranti nyimpen pare. 
“Saban réngsé panén urang Sindangbarang ngunggahkeun paré kana 
leuit, diluluguan ku pupuhu kampung.” 

c. Suhunan, babagian imah anu pangluhurna. 
“Tuh geuning, japati téh areunteup dina suhunan!” 
Ditilik tina wangunna suhunan téh aya rupa-rupa. Tingali ieu 
gambar imah jeung suhunanana anu béda-béda di handap! 


Suhunan jolopong Julang ngapak 


Parahu kumureb Capit gunting 


Tagog anjing Heuay badak 

Pantun, carita buhun (baheula) anu loba nyaritakeun karajaan. 
Carita pantun sok dilalakonkeun ku juru pantun kalawan 
dipirig ku kacapi. Aya bagian carita anu sok dihariringkeun. 
“Pantun téh kaasup kasenian buhun anu kiwari geus taya 
dikieuna..” 

Punden, tina kecap pundi, barang anu disuhun atawa disangga 
ku barang séjén; batu nu undak-undakan. 

“Upama ulin ka situs urang sok manggihan pundén-punden batu.” 
Sasajeén, tina kecap saji, sasajian, barang atawa kadaharan anu 
disajikeun, disuguhkeun. Dina kabiasaan urang Sunda sasajén 
téh miboga harti husus, nyaéta barang atawa kadaharan anu 
disuguhkeun ka karuhun atawa ka bangsa lelembut. 

“Kumaha paménta Ki Dukun téh, enya cenah ménta sasajén hayam 
camani?” 

Parukuyan, wadah tempat meuleum menyan. 

“Aki Dira ngagereyem mapatkeun jampé, nyanghareupan 
parukuyan nu geus ngelun.” 

Kolong, rohang imah bagian handap. 

“Ari hujan mah hayam téh ngariuhan ka kolong imah.” 

Lelembut, dedemit, roh, mahluk gaib. 

“Jurig téh kaasup bangsa lelembut anu sok ngaganggu manusa.” 
Kawung, ngaran tutuwuhan, sok disadap, caina disebut lahang, 
amis, sok ditaheur dijieun gula. 

“Lian ti disadap lahangna, kawung ogé sok diala injukna, pikeun 
dijieun tambang atawa hateup imah. 

Panulak bala, atawa tulak bala, barang atawa tutuwuhan anu 
sok dipaké nyegah gangguan bangsa lelembut, dedemit. 
“Jukut palias sok dipaké tulak bala sarta ilaharna disimpen di 
luhureun panto.” 

Jangjawokan, jampé, mantra. 

“Bari madep ngulon, Nini Usih ngagereyem mapatkeun 
jangjawokan.” 

Tatanén, barangpelak 

“Di pilemburan mah loba kénéh anu tatanén téh, boh melak paré boh 
palawija.” 

14. Gamelan, tatabeuhan sapuratina, goong, saron, jsb. anu ilahar 
sok dipaké dina kasenian degung. 
“Gamelan téh surupanana béda-béda, aya anu maké surupan saléndro, 
pélog, aya ogé degung. 

15. Ngalamar, pihak lalaki nanyaaan ka pihak awéwé pikeun 
maheutkeun pernikahan. 
“Béjana isukan Kang Ruhimat jeung kulawargana rék ngalamar 
Néng Elin.” 

16. Penca, seni béla diri anu ngutamakeun gerak dina wangun 
jurus-jurus. 
“Di urang anu kasohor téh di antarana penca Cimandeé, Cikalong, 
jeung Sahbandar.” 


( Matihan2 


1. Cing pék tulis kabiasaan atawa tradisi naon nu aya 
di lembur atawa di lingkungan hidep! Pigawé jeung 
batur sakelompok! 

2. leu di handap aya sawatara istilah anu nuduhkeun 
kabiasaan atawa tradisi urang Sunda. Pék téangan 
hartina ku hidep dina kamus! 

a. Nyunatan 


b. Nyawér 

c. Nyekar 

d. Pancakaki 
e Paririmbon 


Sabada dibaca turta kaharti eusina, wacana “Kampung Budaya 
Sindangbarang” téh ku urang bisa ditingkes kalawan nyaritakeun bagian- 
bagian anu pokona. Titénan ieu contona: 


Kampung Budaya Sindangbarang téh hiji lembur nu perenahna di 
wewengkon Kabupatén Bogor Barat. leu lembur pamandangan alamna 
éndah pisan. Aya leuweung, tatangkalan, alun-alun, jeung wangunan 
imah panggung nu parentul, hégar tur asri katénjona. Nurutkeun 

sajarahna, sakumaha nu aya dina carita Pantun Bogor, ieu kampung geus 
aya ti jaman Karajaan Pajajaran. Dina jaman harita dianggap tempat anu 
suci sarta sok dipaké tempat ibadah. 


Urang Sindangbarang tukuh miara adat kabiasaan titinggal karuhun. 
Wangunan imah panggung jeung leuit, nembongkeun ciri has wangunan 
urang Sunda baheula. Aya wangunan husus nu disebut Imah Gedé, tempat 
pangajrekan pupuhu kampung, jeung imah Girang Serat, panganjrekan 
girang serat anu mantuan pancén pupuhu kampung. Dina taun 2006 
Kampung Sindangbarang téh dirénovasi, dibebenah deui wangunana sarta 
dihirupkeun deui tradisi anu méh laleungit. Aya sawatara adat kabiasaan 
anu dipiara tepi ka ayeuna. Upamana baé upacara sérén taun, salametan 
maleman opat belas, upacara makukeun, warogé, jeung kasenian parebut 
sééng. 


(0 Matihan 3 


1. eu di handap aya dua wacana anu ngaguar adat kabiasaan urang 
Sunda. Pék baca ku hidep sing imeut. 

2. Sawalakeun eusina jeung batur sakelompok. 

3.  Tulis sarta téangan hartina kecap-kecap anu patali jeung adat 
kabiasaan. 

4. Tuliskeun kumaha pamanggih hidep kana éta wacana. 

5. Jieun tingkesan tina éta wacana. 


Wacana 


Nadran Poé Lebaran 


Nyaksian nu keur nadran, bisa jadi lamun dipikiran ku alam kiwari 
mah aya nu matak kerung atawa boa pikaseurieun. Dina poé lebaran, 
kolot-kolot di pilemburan umumna nganggap ‘wajib’ nadran di kuburan 
téh. 


Sapoé samémeéh lebaran, rampé, daun pandan jeung kekembangan 
geus disiapkeun. Rampé bisana sok meuli ti warung. Piisukaneun lebaran 

mah di warung téh sok aya 
rampé beulieun. Ti peuting 
kénéh geus diajam, nadran 
téh rék ka makam aki jeung 
nu séjénna. 

Isuk-isuk kakara nyiap- 
keun cai dina kendi atawa 
dina botol. Henteu sagawayah 
cai deuih, tapi kudu anu 
geus dijiad heula ku kokolot 
lembur. Nu matak rebun- 
rebun kénéh sok ngalabring ka Sumber: www.datasunda.com 
imah kokolot lembur, rék ménta dipangmarancahankeun 
cai. Ké balik solat id disampeur deui. 


Dina prak-prakanana, nu rék nadran naragog deukeut kuburan. 
Gereyem babacaan, tawasul, fatéhah, ngaji yasin, sarta sok tuluy dipungkas 
ku du’a. Réngsé ngadu’a, wur-wur rampé jeung kembang téh diawurkeun 
kana kuburan. Cur cai tina kendi. Geus kitu der ‘ngawangkong’ jeung 
kuburan. Maké jeung ngawanohkeun anak-incu sagala rupa. Mun aya 
kajadian nu patali jeung rajakaya titingal anu geus maot, sok dicaritakeun 
deuih. Kawas imah nu diruag, sawah anu digadékeun atawa dijual, atawa 
tanah anu geus dibagikeun ka anak-incu. Kitu deui, nu jadi kokolot nadran 
ilaharna sok nétélakeun ka anak-incu nu harita milu nadran, kuburan saha 
anu keur dijarahan téh, kumaha waktu keur hirupna, jeung sajabana. 


Nadran téh geus jadi kabiasaan urang Sunda ti jaman bihari kénéh. 
Dina buku Roesdi jeung Misnem karangan A.C. Deenik jeung Rd. 
Djajadiredja, aya bagian anu nyaritakeun nadran. Dicaritakeun Si Rusdi 
jeung bapana arindit ka kuburan bari mawa rampé, kembang, jeung 
cai dina kendi. Wur kekembangan téh diawurkeun kana makam terus 
dikucuran ku cai tina kendi. Gereyem ngadu’a. 


Dina kamus Sunda, nadran téh hartina ngembang, nyekar, jarah 
ka kuburan. Tapi di sawatara wewengkon mah nadran téh salah sahiji 
upacara adat basisir (di Cirebon jeung Subang). Méh sarua jeung 
“Ngarot” di Indramayu atawa “Badirian” di Majalengka. Dina mitologi 
urang Sunda baheula, nadran téh ngadu’a bari nyérénkeun sasajén, hasil 

tatanén, atawa sato beunang meuncit ka “karuhun”. Biasana éta upacara 
téh sok diémbohan ku pirang-pirang kasenian pikeun némbongkeun 
kagumbiraan nu milu upacara. Aya deui nu nétélakeun yén kecap nadran 
téh asalna tina nadra, nyaéta déwi anu nyangking roh manusa di alam 
kubur dina mitologi Hindu. 


Datang ka kuburan, ngadu’a sarta tuluy ngawurkeun kembang, 
tangtuna gé moal aya kabiasaan kitu téh di wewengkon Arab mah nu jadi 
pamiangan nyebarna agama Islam. Tong boroning nadran, dalah kuburan 
oge apan tara maké tutunggul-tutunggul acan di Arab mah. Sabab ceuk 
katerangan ti Rosul ogé, nu geus maot mah putus sakabéh hubunganana 
jeung jalma anu hirup, iwal ti tilu perkara, nyaéta; amal jariah, élmu anu 
mangpaat, jeung anak nu soléh. 


Ku kituna, lamun matalikeun nadran jeung jeung ajaran Islam, boa- 
boa kaasup bid’ah. Tapi kapan Islam mah bisa tumuwuh di pakarangan 
budaya anu rupa-rupa. Budaya nu geus jadi ciri sabumi cara sadésa. Ari 
anu kasebutna budaya, najan mimitina aya pakaitna jeung momentum 
kaagamaan, laun-laun bisa luntur. Kawas kabiasaan nakol bedug mapag 
lebaran upamana, apan ayeuna mah geus mimiti langka. Nadran gé nya 
kitu. Boa dina hiji mangsa mah bakal ngiles tina kabiasaan urang Sunda. 
Tapi ku ayana nadran téh bisa jadi hiji panggeuing kana hal nu remen 
kapopohokeun, yén sakur jalma téh bakal maot. 


(Tina Cupumanik No. 4/Dadan Sutisna) 


( Tatihan 


1. Baca ieu wacana di handap! 
Tulis sarta téangan hartina kecap-kecap anu nuduh- 
keun adat kabiasaan. 

3. Pék tuliskeun kumaha pamanggih hidep kana eusi 
ieu wacana, sarta jieun tingkesanana! 

Wacana 


Ngahirupkeun Deui Kaulinan Barudak 


Dunya barudak 
raket pisan jeung kaulinan. 
Teu. sirikna ti  barang 
borojol kénéh, budak téh 
geus diwanohkeun jeung 
rupaning cocooan. Ngan 
orokaya réa kolot anu méré 
cocooanana téh bari jeung 
teu nyaho kana kagunaan 
atawa mangpaatna. 
Dapon budak resep, atawa 
ngudag kana prahna baé Sumber: http//:3bp.blogspot.com 
ilaharna mah. rék pangaji 
sabaraha-sabaraha baé ogé dibeuli. Nyaah ka budak alesnana mah. Usum 


tamiya, dipangmeulikeun tamiya. usum pépéstolan dipang-meulikeun 
pépéstolan. Usum rorobotan dipang-meulikeun rorobotan. Atuh 
budak gedé saeutik dipangmeulikeun PS (play station). 


Teu di kampung teu di kota kituna téh. Réréana cocooan anu 
dibikeun ka budak téh jieunan pabrik. rék tina palastik rék tina beusi. 
Ngan anu puguh teu saeutik cocooan anu kawas kitu téh mawa watek 
goréng kana tumuwuhna budak, pangpangna patali jeung kagunaanana 
dina ngahudang daya motorik jeung kasaimbangan uteukna. 


Kiwari mah geus langka aya budak anu ulin kolécér, panggal, 
bebedilan tina awi, gogolékan, empét-empétan, ker-keran, sanari, toléot, 
panggal, atawa jajangkungan. Padahal saméméh wawuh jeung kaulinan 
anu dijual di toko, budak téh asalna mah dalit jeung kaulinan lembur 
model kitu. 


Di Kampung Bolang, Désa Cibuluh, Kacamatan Tangjungsiang, 
Subang, aya komunitas anu ngamekarkeun kaulinan barudak. Ngaranna 
Komunitas Hong. Diadegkeun ku Mohamad Zaini Alif dina bulan Juli 2003. 

Sumber: www. 
datasunda.com 


Di Bandung ogé aya kantorna ieu komunitas téh, nyaéta di Jl. Bukit Pakar 
Utara No. 35. Minangka Pusat Kajian Mainan Rakyat Sunda, ieu komunitas 
téh leuwih cocog lamun disebut komunitas tempat ulin barudak. barudak 
dibéré kalaluasaan keur ulin, diajar nyieun cocooan, jsb. 


Hong téh kecap nu ilahar dikedalkeun ku barudak nu keur ucing- 
ucingan. Dina waktu 12 taun, Zaini nalungtik rupa-rupa kaulinan 
barudak. Ti mimiti cocooan nepi ka kaulinan anu ngagunakeun alat. Aya 
120 kaulinan cenah anu geus kapanggih téh. Jumlah sakitu téh kakara ti 
wewengkon Sunda pakidulan wungkul. 


Kaulinan barudak sok disarebut ogé kaulinan rayat. Pangaruhna 
kana kamekaran budak gedé pisan. Salin ti keur hiburan, bisa ngasah 
rasa jeung kasaimbangan uteuk budak deuih. Eta kaulinan téh teu 
mikabutuh waragad anu gedé. Budak bisa nyieun ku sorangan. Bahana 
geus nyampak, kari daék ngamangpaatkeun barang-barang nu aya di 
lingkungan sabudeureun. 


Sawatara kaulinan gédé mangpaatna keur ngalatih kasaimbangan. 
jajangkungan upamana, atawa kelom batok. Ari hatong, celempung, 
jeung kekeprak, lian ti bisa keur hiburan, alus deuih keur ngalatih rasa. 
Nu teu maké alat cara Sursér atawa Paciwit-ciwit lutuk, hadé pikeun 
nyaimbangkeun uteuk kénca jeung katuhu tur ngalatih rasa barudak. Kitu 
deui kakawihan-kakawihan nu ilahar sok ditembangkeun dina kaulinan, 
mun dititénan ngandung harti anu jero kawas Pacici-cici putri, Paciwit- 
ciwit lutung, atawa Pérépét jéngkol. 

Tepi ka kiwari, Komunitas Hong téh anggotana 30 urang, ti mimiti 
budak kelas 1 SD tepi ka rumaja. Minangka salah sahiji kagiatanana, 
remen paméran, boh di Bandung boh di Jakarta. Saban paméran, Zaini 
minangka nu ngasuhna, sok ngerid barudakna nu 30 urang téa. Kitu deui 
sarupaning pakakas kaulinan sok diringkid ka tempat paméran. 


Rupaning kaulinan téh dipamérkeun. Sok diayakeun works shop- 
na, cara-cara nyieun kaulinan jeung ngajual produk kaulinan. 


Pikeun anggota Komunitas Hong, ku remen milu paméran téh 
loba hikmahna. Lian ti nambahan pangalaman, éta kagiatan téh bisa 
ngadatangkeun panghasilan deuih. Ceuk Tatang Hérmanto, salah saurang 
anggota Komunitas Hong, saban paméran réa nu datang sarta resepeun 
kana cocooan anu dipamérkeun. Maraéhna aya urang Sunda, Cina, atawa 
turis ti manca nagara. Maranéhna loba anu mareuli cocooan. 


Hiji barang kaulinan téh hargana antara 15.000 — 25.000,-. Dina sapoé 
paméran téh cenah osok kajual antara 20 tepi ka 25 barang kaulinan. Aya 
kalana sok tepi ka béak teu nyésa. Hasil tina ngajual cocooan téh sok 
dibagikeun ka barudak. 


Sanggeus nalungtik rupaning kaulinan barudak sarta nyieun 
komunitas, Zaini boga rencana hayang nyieun museum kaulinan barudak. 
Nu geus mimiti dipigawéna nyaéta road show, nguruling ka mall-mall 
jeung ka sakola-sakola. Nu kawilang penting dipikiran nyaéta ka mana 
ngamalirkeun éta kaulinan, naha ka TK-TK upamana. 


Patali jeung mekarkeun usahana, kiwari Zaini keur tatahar nyieun 
pola industri kaulinan rayat di Subang. Kosépna basajan. Barudak arulin, 
geus kitu cocooanana ditampung ku Zaini, diropéa deui tuluy dijual. 
Duitna dibikeun ka maranéhna, naha keur nuluykeun sakola atawa 
keur mantuan kahirupan koltona. Produksina dijieun di imah séwang- 
séwangan. Masarkeunana bisa ka Mall atawa dijual sorangan ku barudak. 
Sagédéngeun éta, kiwari Zaini ogé keur naratas nyieun Kampung Kolécér 
di lemburna, di Subang. Puguh baé keur ngahontal éta cita-cita butuh 
pangrojong, utamana waragad. Tapi manéhna ngasa yakin yén dina hiji 
mangsa kahayangna bisa tinekanan. 


(Tina Cupumanik No. 50/Ibnu Hijar Apandi) 

@y Pancén 


Pikeun nambahan kaweruh hidep kana adat kabiasaan atawa budaya 
urang Sunda, pék téangan tulisan anu ngaguar perkara éta. Hidep bisa 
maca tina majalah, koran, atawa internét. Baca heula éta tulisan tepi 
ka kaharti eusina, tuluy tuliskeun pamanggih hidep sarta pasrahkeun ka 
Ibu/Bapa Guru minangka laporan. 

Vie 


) Sumber: Pikiran Rakyat 


PAKEMAN 
BASA 


e Ee) 


rang Sunda mah ari nyarita téh aya kalana sok 

| | tara togmol ka nu dimaksud, tapi malibir malar 

henteu nerag karasana sarta anu diajak nyaritana 

surti. Malibirkeun omongan bisa ku rupa-rupa ungkara, 

upamana baé ku babasan, ku paribasa, atawaku kekecapan 

séjén anu maksudna henteu nembrak. Dina pangajaran 

ayeuna hidep bakal diajar wikawanoh sawatara pakeman 

basa anu ilahar sok dipaké nyarita ku urang Sunda dina 
kahirupan sapopoé. 


& Maca Wacana 


Baca sarta tengetan ieu wacana di handap! 
Hayu Urang Nyarita ku Basa Sunda 


Basa Sunda téh banda urang anu kudu dipiara dimumulé. Ari 
miarana di antarana nyaéta ku cara nyarita maké basa Sunda dina 
kahirupan sapopoé. Ayeuna kasaksén ku urang, loba urang Sunda anu 
henteu nyarita ku basa Sunda, boh di imah boh di tempat campur gaul. 
Utamana di kota-kota anu kitu téh. Anu jadi alesanana, lingkungan kota 
kiwari geus jadi tempat pacampurna rupa-rupa sélér; Sunda, Jawa, Batak, 
Padang, jeung sajabana. Ku sabab kitu, tangtu baé basa anu digunakeun 
dina campur gaul sapopoé téh kudu ku basa Indonésia. Aya deui alesan 
anu séjénna, majar basa Sunda téh hésé ku sabab aya undak-usuk, 
ragam basa anu ngabéda-béda basa keur ka diri sorangan jeung keur ka 
batur. Sieun bisi salah ngalarapkeunana. Nu matak mending maké basa 
Indonésia. Alesan anu séjénna, majar basa Sunda téh tinggaleun jaman, 
asa kesan kampungan, teu up date, jeung sajabana. Bisa jadi aya kénéh 
alesan anu séjénna, tapi umumna mah nu tilu perkara éta anu sok mindeng 
kadéngé ku urang. Tiluanana gé aya benerna. Tapi upama urang, urang 
Sunda, boga pamadegan kawas kitu, tinangtu nasib basa Sunda téh moal 
lila bakal leungit. Bakal moal aya nu maraké deui. Ceuk babasan mah jati 
kasilih ku junti téa. Banda urang anu poko, kasilih, kaganti ku naon-naon 


anu jol ti luar, nyaéta ku basa deungeun. Padahal apan ku sabab ayana 
basa Sunda pisan urang bisa nyebut ayana urang Sunda téh. Aya paribasa 

nu nétélakeun, “basa téh cicirén bangsa, leungit basana ilang bangsana”. 
Tegesna moal aya deui sesebutan urang Sunda téh, upama basa Sundana 
geus ngaleungit, teu diparaké. 


Sanajan kiwari urang Sunda beuki loba pacampur jeung sélér séjén, 
lain hartina urang kudu cul ninggalkeun basa Sunda. Sikep anu hadé 
mah tetep ajeg ngajénan jeung maké basa sorangan. Da kapan henteu 
saban waktu urang pagilinggisik sarta cacarita jeung urang Jawa atawa 
Batak. Di lingkungan kulawarga atawa ngomong jeung tatangga mah 
nya tangtu ku basa Sunda, anu bakal karasa leuwih ‘deukeut layeutna’ 
tibatan ku basa séjén. Ari pasualan undak-usuk, saenyana siga-siga jadi 
alesan pikeun maranéhna anu horéam nyarita ku basa Sunda. Pangna 
kitu sabab saenyana henteu sabaraha loba kecap-kecap basa lemes anu 
sok dipaké sapopoé tur kudu merenah undak-usukna téh. Geura urang 
tataan contona, upamana: bantun-candak, mios-angkat, neda-tuang, 
wangsul-mulih, dongkap-sumping, kakuping-kadangu, sanggem-saur, 
calik-linggih, jsb. Papasangan kecap lemes kawas kitu téh upama diitung, 
paling ukur 20 atawa 30 kecap, anu mindeng sok dipaké sapopoé. Jadi 
saenyana lebah mana héséna undak-usuk téh? Naha ku kecap-kecap lemes 
anu teu sabaraha jumlahna, urang bet jadi sieun salah henteu hayang bisa? 
Bandingkeun upamana jeung kecap basa Inggris anu kudu kacangkem 
upama urang hayang bisa nyarita ku basa Inggris. 


Upama aya anggapan yen basa Sunda henteu gaul, henteu up date, 
ieu gé anggapan anu salah. Kiwari malah mindeng kadéngé yén keca- 
kecap basa Sunda beuki loba diparaké di lingkungan nasional, boh lisan 
upamana baé ku penyiar TV atawa radio, boh ku wartawan dina koran 
atawa majalah. Contona kecap-kecap saperti; bobotoh, ngabuburit, 
kudu, keukeuh, jsb., kiwari geus mindeng dipaké. Ieu hiji bukti yén basa 
Sunda ogé bisa makalangan, malah sok karasa leuwih kerén, tibatan basa 
Indonésia. 


Salian ti sual kecap, dina basa Sunda ogé aya ajén-inajén tatakrama. 

Aya ungkara-ungkara paribasa anu némbongkeun kumaha tatakrama 
urang Sunda, upamana baé; hadé tata hadé basa, hadé gogog hadé tagog, 
soméah hadé ka sémah, tutulung ka nu butuh tatalang ka nu susah, jsb. 
Naon ari tatakrama téh? Tatakrama asalna tina basa Sangsakerta; tata 
hartina aturan atawa palanggeran; krama hartina hormat. Jadi tatakrama 
Pamekar Diajar BASA SUNDA 47 

Pikeun Murid SMP/MTs Kelas IX - 


téh aturan dina ngahormat atawa aturan sopan santun anu disaluyuan ku 
warga masarakat, pikeun silihajénan jeung nu lian. 


Unggal bangsa atawa suku bangsa ngabogaan tatakrama séwang- 
séwangan saluyu jeung tradisi sarta ajén moral anu dianutna. Urang 
Sunda tangtu waé boga tatakrama anu mandiri, anu jadi ciri urang Sunda. 
leu tatakrama téh ngawengku aturan dina anggah-ungguh (gerak angota 
badan) jeung aturan dina omongan atawa basa anu digunakeun. 


Tatakrama anu patali jeung anggah-ungguh upamana baé, cara 
sasalaman, cara diuk (awewé kudu émok, jsb), awak kudu rengkuh lamun 
nyarita jeung jalma anu dihormat, jsb. 


Ari nu patali jeung omongan atawa prak-prakan ngagunakeun basa, 
urang Sunda boga aturan anu husus, nyaéta undak-usuk basa sakumaha 
anu tadi geus kasabit di luhur. Undak-usuk basa téh tahapan atawa 
panta-pantana basa, atawa luhur-handapna ajén basa anu dilarapkeun 
saluyu jeung jalma anu diajak nyarita. Dina basa Sunda aya nu disebut 
basa lemes, basa sedeng (loma), jeung basa kasar. 


Diajar basa Sunda téh di antarana sangkan urang paham sarta bisa 
ngalarapkeun basa lemes dina omongan sapopoé. Basa lemes digunakeun 
upama urang nyarita jeung jalma anu saluhureun, boh umurna boh 
kalungguhanana, atawa ka jalma anu can pati loma jeung urang. Ari 
maksudna,ngagunakeun basa lemes teh pikeun ngajénan atawangahormat 
ka batur (jalma anu diajak nyarita ku urang). Dina prakna nyarita, urang 
kudu paham mana basa lemes anu digunakeun keur diri sorangan jeung 
mana anu keur ka batur. 


Tina pedaran tadi, katémbong yén basa Sunda téh tetep hirup sarta 
masih diparaké ku urang Sunda. Dina kamekaranana basa Sunda longgar 
bisa narima pangaruh tina basa séjén, upamana baé tina basa Jawa. Tapi ku 
pangaruh anu beuki nyosok ti luar, tina kaayan pajamanan, kiwari urang 
Sunda aya anu henteu maraké basana sorangan. Salaku urang Sunda anu 
nyaah tur héman kana basana, urang tangtu kudu teteg teu galideur. Hayu 
urang nyarita ku basa Sunda dina kahirupan sapopoé. Ngan ku cara kitu 
basa Sunda bakal langgeng, bakal manjang ngigelan jaman. 

Jawab ieu pananya di handap! 


Sangkan hidep paham kana eusi wacana di luhur, pék jawab ieu 
pananya! 


1. Kumaha cara ngamumulé basa Sunda téh? 

2. | Naon sababna ayeuna loba urang Sunda anu henteu nyarita ku basa 
Sunda? 

3. Jéntrékeun naon nu disebut undak-usuk basa téh? 

4. Ceuk pamanggih hidep naha enya basa Sunda téh tinggaleun jaman? 
Naon alesanana? 

5. Cing pék sebutkeun paribasa anu aya pakaitna jeung tatatkrama 
urang Sunda! 

6. Naon cenah ari tatakrama téh? 

7. | Naonsababna urang kudu maké tatakrama dina campur gaul jeung 
batur? 

8. Lamunnyarita maké basa lemes, urang kudu bisa ngabédakeun basa 
lemes keur ka diri sorangan jeung keur ka batur. Ngarah naon? 


(B. Nitenan Pakeman Basa 


Dina wacana anu tadi, urang manggihan sawatara babasan jeung 
paribasa, nyaéta: jati kasilih ku junti, hadé tata hadé basa, hadé gogog hadé 
tagog, soméah hadé ka sémah, jeung tutulung ka nu butuh tatalang ka nu susah. 
leu babasan jeung paribasa téh kagolongkeun kana pakeman basa, nyaéta 
ungkara anu kekecapan jeung hartina geus matok turta teu bisa dirobah 
deui. Pakeman basa sok disebut ogé idiom, tina basa Yunani idios, hartina 
sorangan, mandiri, husus, atawa has. Harti anu kapanggih dina pakeman 
basa atawa idiom disebut harti idiomatik. 


Naon bédana babasan jeung paribasa? Babasan mah ungkarana 
parondok, mangrupa kecap kantétan, hartina umumna ngagambarkeun 
kaayaan atawa pasipatan jalma, upamana baé: peujit koréseun, beuteung 
anjingeun, jsb. Ari paribasa mah ungkarana paranjang mangrupa 
kalimah sarta ngandung harti anu leuwih jero, mangrupa pépéling, atawa 
palasipah hirup, upamana baé: ngajul bulan ku asiwung mesék kalapa ku 
jara, cikaracak ninggang batu laun-laun jadi legok, jeung sajabana. 

Dina omongan sapopoé éta babasan jeung paribasa téh osok dipaké, 


naha pikeun mamanis basa atawa pikeun ngantebkeun maksud anu 


nyarita. Geura titénan ku hidep ieu conto-conto kalimah di handap anu 


ngagunakeun babasan jeung paribasa. 


Kalimah anu ngagunakeun babasan: 


L 
2. 


Ulah atah anjang atuh ari ka dulur téh, Lis, bisi matak teu wawuh! 
Leuh kayungyun ku Galih mah, hampang birit, tara ngaengkékeun 
ari dititah téh. 

Kahadé ulah kéna-kéna boga préstasi tuluy gedé hulu, ké batur teu 
resepeun. 


Ieuh, jadi jalma mah kudu bodo aléwoh, daék tatanya ka batur ari 
teu bisa téh. 

Mang Oik mah héjo tihang, pipindahan baé bangun teu betah lila di 
hiji tempat. 


Kalimah anu ngagunakeun paribasa: 


ii 


Ulah awuntah ari boga rejeki téh, kudu bisa ngeureut neundeun, 
ngarah aya simpenan keur poé isukan. 

Sing getol baé diajarna, Ujang, geuning paribasa gé lamun keyeng 
tangtu pareng. Ku soson-soson mah bakal kahontal nu dipimaksud. 
Ulah sapihak ari nyieun kaputusan téh, kudu leuleus jeujeur liat tali, 
bisa ngayunkeun kahayang nu lian. 

Adéan ku kuda beureum Dikdik mah, pakéan kerén tapi meunang 
nginjeum ti batur. 

Urang Cibodas mah akur sauyunan, ka cai jadi saleuwi ka darat jadi 
salebak, babarengan silih rojong dina migawé naon-naon ogé. 
Sangkan hidep leuwih wanoh kana babasan jeung paribasa, ieu di 


handap ditémbongkeun conto-conto anu séjéna katut hartina. Pék baca 


sarta titénan! 

Babasan 


Amis budi 
Amis daging 
Ayem tengtrem 


Babalik pikir 
Béak déngkak 
Béngkok tikoro 


Beurat birit 

Buntut kasiran 
Cueut ka hareup 
Dogdog pangréwong 
Elmu ajug 


Epés méér 


Gantung déngé 
Gantung teureuyeun 


Getas harupateun 
Gurat batu 
Hampang leungeun 
Handap lanyap 


Haréwos bojong 


Haripeut ku teuteureuyeun = 


Hawara biwir 

Heuras genggerong 
Heureut pakeun 

Indit sirib 

Kawas gaang katincak 

hadé budi, teu weléh seuri ka batur. 
babari borok 
senang haté, teu boga_ kasieun/ 
kahariwang 

sadar tina kasalahan 

geus ihtiar rupa-rupa tapi teu hasil 
teu kabagéan dahareun lantaran elat 
datang 

kedul, hésé dititah 

pedit, korét 

geus kolot 

saukur (omongan) panambah 
mapatahan batur bari sorangan teu 
bener 
babari 


harepan 


ceurik, babari peunggas 
teu anggeus anu didéngékeun 
henteu cacap barang dahar, 

lantaran kadaharanana kurang 
babari nuduh/ngahukum 

mawa karep sorangan 

babari neunggeul 

ngomongna hadé padahal maksudna 
ngahina 

ngaharéwos tapi kadéngé ku batur 
babari kapincut ku pangbibita 
bébéja ka batur saméméh dipigawé 
ngomongna kasar 
saeutik pangaboga 
indit sakulawarga 
jempé, teu ngomong 


Paribasa 


1. Adat kakurung ku iga = = adat atawa kalakuan goréng sok hésé 
dirobahna. 

2.  Agul ku payung butut = agul ku turunan atawa kulawarga sorangan. 

3. Asa mobok manggih gorowong = boga kahayang ari pék aya nu 
nyumponan atawa aya nu méré jalan bari teu disangka-sangka. 

4. Aya cukang komo meuntas = = aya jalan tepi ka laksana anu 
dipikahayang. 

5. Banda tatalang raga = harta téh pikeun nulungan raga (awak). 

6. Batok bulu eusi madu = katénjo luarna (awakna) siga nu goréng padahal 
jerona (haténa) alus. 

7. Bengkung bekas nyalahan = robah tingkah laku, keur budak alus ari 
geus kolot goréng. 

8. Bentik curuk balas nunjuk = resep nitah ka batur. 

9. Buruk-buruk papan jati = najan gedé dosana ari dulur mah sok hayang 
nulungan. 

10. Caina hérang laukna beunang = ngaréngsékeun perkara ku cara anu 
hadé teu matak tugenah. 

11. Cikaracak ninggang batu laun-laun jadi legok = lamun tuluy dipigawé 
tangtu bakal karasa hasilna. 

12. Clik putih clak hérang, caang bulan opat belas = beresih haté, iklas, 
teu aya rasa keuheul atawa tugenah. 

13. Cul dogdog tinggal igel = ninggalkeun pagawéan anu baku. 

14. Gindi pikir belang bayah = goréng sangka atawa goréng haté ka batur. 

15. Goong nabeuh manéh = ngagulkeun diri sorangan. 

16. Hadé gogog hadé tagog = hadé omongan jeung tingkah laku. 

17. Hadé tata hadé basa = hadeé tingkah laku jeung hadé omongan. 

18. Halodo sataun lantis ku hujan sapoé = kahadéan anu loba leungit ku 
kagoréngan anu saeutik. 

19. Indung tunggul rahayu bapa tangkal darajat .= indung jeung bapa téh 
sumber kasenangan. 

20. Jati kasilih ku junti = anu hadeé kasilih ku nu goréng. 

Kaciwit kulit kabawa daging = kababawa ku batur anu nyieun 

kasalahan 

Kalapa bijil ti cungap = rusiah dicaritakeun ku nu ngalakukeunana. tapi 

mahi, aya hasilna. 

20) 


24. 


25, 


Landung kandungan laér aisan = jembar pikiran atawa wijaksana dina 
nyanghareupan pasualan. 


Lauk buruk milu mijah = pipilueun kana hiji kalakuan ku lantaran 
kabawakeun ku batur. 

Lodong kosong sok ngelentrung = jalma anu loba omong élmuna 
saeutik. 


& Ngalarapkeun Babasan Jeung Paribasa 


( Eatihan 2 


Cing pék téangan hartina ku hidep ieu babasan di handap ku cara 


milih jawaban anu disadiakeun! 


Babasan: 


aA No ee a ee 


NOP Bee pp pr 
SOHBNATRONAS 


Kawas bueuk beunang mabuk 
Kawas anjing tutung buntut 
Kembang buruan 

Kokolot begog 

Kurung batok 

Laér gado 

Lésang kuras 

Leuleus awak 

Leutik burih 

Lungguh tutut 

Miyuni kembang 

Murag bulu bitis 
Ngabuntut bangkong 
Ngégél curuk 

Ngéplék jawér 

Nyoo gado 

Panjang léngkah 

Pindah pileumpangan 

Saur manuk 

Tuturut munding 

Hartina: 


Loba nu mikaresep (sok dilarapkeun ka awéweé). 
Katénjona lungguh/cicingeun padahal saenyana henteu. 
Jempé/ngaheruk teu ngomong. 

Nurutan batur bari teu nyaho maksudna. 

Teu meunang hasil. 

Budak keur meujeuhna resep ulin di buruan. 
Ngunghak, ngalunjak. 

Kurang kawani, sieunan, borangan. 

Robah kalakuan. 

Geus teu boga nanaon. 

Niron-niron omongan atawa kalakuan kolot . 
Teu puguh tungtungna, teu tepi ka réngsé. 

13. Teu boga kawani, sieunan, éléhan. 

14. Resep baranggawé, rapékan/daékan. 

15. Ngomong rampak/bareng. 

16. Resep indit-inditan. 

17. Loba pangalaman. 

18. Teu daék cicing. 

19. Tara liar ti imah, tepi ka teu nyaho nanaon. 

20. Resep barangpénta. 


Se oe ee Se 


aren 
NFO 


( datihan2 


Ceuk hidep babasan mana anu merenah dilarapkeun 
kana ieu kalimah-kalimah di handap! 


1. Cing saurang-saurang atuh nyaritana, ulah ... kitu! 

2. Ulahdipeuncit kabéhanana hayam téh, pamali matak 
... teu boga naon-naon. 

3. .... Néng Syifa mah, nu nénjo teu weléh resep. 

4. Batur-batur mareunang duit ari manéhna .... teu 
kabagéan sapérak-pérak acan. 

5. Urang Sunda gé ayeuna mah ...., teu idek-liher di 
lembur baé, tapi laliar ka manca nagara. 

a 


10. 


Th,ku naon ari Dadan, .... ti tatadi bet teu daék cicing? 
Basa dicarékan barudak téh jarempling baé.... 
Pantes rék loba kanyaho ogé, da manéhna mah.... 
loba pangalaman. 

Kudu puguh aya hasilna ari babadamian téh, ulah 
tepi ka .... 

Si éta mah....da, sok resep barang pénta ka batur. 


(Tatham 


Ayeuna pasangkeun ieu paribasa jeung hartina ku 


cara milih jawaban anu disadiakeun! 


Paribasa 


ee Se ee eS 


ae 
a) 


Marebutkeun paisan kosong 

Mindingan beungeut ku saweuy 

Mipit kudu amit ngala kudu ménta 
Moro julang ngaleupaskeun peusing 
Mun teu ngakal moal ngakeul 

Nété tarajé nincak hambalan 

Neukteuk curuk dina pingping 

Nu asih dipulang sengit 

Ngadék sacekna nilas saplasna 

Ngajul bulan ku asiwung mesék kalapa ku jara 
Ngaliarkeun taleus ateul 

Ngawur kasintu nyieuhkeun hayam 
Ngindung ka waktu ngabapa ka jaman 
Ngukur ka kujur nimbang ka badan 
Nyieun pucuk ti girang 

Pacikrak ngalawan merak 

Pagiri-giri calik pagirang-girang tampian 
Piit ngeundeuk-ngeundeuk pasir 
Pupulur méméh mantun 

Silih jenggut jeung nu dugul 

Hartina 


1. 


i 


Id 


Pagawéan anu geus puguh ditinggalkeun ari nu can 
puguh diudag-udag. 

Ngukur kana kamampuh atawa kaayaan diri 
sorangan. 

Barangdahar saméméh digaweé. 

Menta tulung ka jalma anu sarua keur ripuh. 
Nyilakakeun dulur sorangan. 

Sahinasna boh ucap boh paripolah, henteu bohong 
atawa ngaleuleuwihkeun 

Masinikeun pasualan anu teu aya hartina. 

Boga kahayang anu pamohalan kasorang. 

Lamun teu digawé moal barangdahar. 

Migawé satahap-satahap, henteu rusuh hayang 
anggeus sakaligus. 

Ngabéja-béja/nyebarkeun kagoréngan batur. 

Batur dipikanyaah ari dulur sorangan diantep. 
Paluhur-luhur jeung batur, henteu hayang akur 
sauyunan. 

Nu leutik/miskin ngalawan nu gedé/beunghar. 
Nyaluyukeun manéh jeung kaayaan jaman. 

Lamun rék barangcokot/barangala kudu_ bébéja 
heula ka nu bogana. 

Ngéwa ka hiji jelema, tapi api-api resep. 

Nyieun kasalahan tiheula. 

Pagawéan hadé dibalés ku kagoréngan. 

Migawé pagawéan anu moal kahontal atawa teu 
asup akal. 


(Tatham 


Ayeuna cing larapkeun, paribasa mana anu merenah 


pikeun ngalengkepan kalimah-kalimah di handap! 


i 


Batur mah sok teu weléh ditulungan ku Kang Uja 
téh, ari dulurna boga kabutuh sok haré-haré, .... nu 
kitu téh. 

2. Manéhna nu mimiti nyieun kasalahan téh, nu...., 
tapi naha ayeuna bet malik nuduh ka kuring? 

3. Urang kudu .... kudu bisa nuturkeun kaayaan jeung 
kamajuan jaman. 

4. Ulah sok resep...., ngucah-ngacéh kagoréngan 
batur. 

5. Ih, kumaha ieu téh bet...., can digawé tapi geus 
meunang buruh. 

6. Sing sabar ari baranggawé teh, kudu.... ulah hayang 
gancang anggeus bari hasilna teu hadé. 

7. Sing daék usaha atuh ari hayang boga panghasilan 
mah, apan ceuk paribasa gé.... 

8. .... nu kitu téh kasebutna. Kolotna nu ngurus ti 
bubudak, ayeuna bet dipingéwa ku manéhna. 

9. Ulahluhur teuing boga kahayang téh, urang kudu...., 
nyaluyukeun jeung kamampuh sorangan. 

10. Euh, sok tara bébéja Lina mah ari barang injeum téh, 
apan ceuk paribasa gé.... 


@ Niténan Babasan jeung Paribasa dina 
Wacana 


Babasan jeung paribasa téh di antarana sok 
digunakeun dina biantara. Ieu di handap aya conto téks 
biantara. Pék baca ku hidep sing imeut, sarta téangan 
babasan jeung paribasa nu aya dina ieu téks! 


Assalamu‘alaikum wr. wh. 
Bapa kalih Ibu, hadirin palawargi hormateun sim 
kuring! 


Langkung ti payun ngahaturkeun réwu nuhun ka 
panata acara anu parantos maparin waktos ka sim kuring 
kanggo cumarios dina ieu pasamoan. 

Hatur séwu nuhun utamina_ kasanggakeun 
ka pangersa Bapa Sastra Wiguna sakulawargi anu 
parantos ngangken kalayan nampi ka sim_ kuring 
sinareng rombongan, ku panampian anu _ kalintang 
nyugemakeunana. Abot nyuhun abot nanggung abot 
narimakeunana. Teu aya anu tiasa dipisanggem iwal ti seja 
menekung ka Nu Maha Agung, ngamugi-mugi ka Gusti 
Nu Maha Suci, pamugi rupining kasaéan Bapa Sastra 
Wiguna sakulawargi sing janten amal soléh anu dipirido 
ku Alloh SWT. Amin. 


Bapa miwah Ibu, hadirin palawargi hormateun 
sim kuring, sakumaha anu kauninga ku urang sadaya, 
wiréhna pun anak Cép Tata dongkapna ka dieu diwuwuh 
ku parasepuh, diiring ku wargi-wargi, dijajap ku pirang- 
pirang pidu’a, kantenan sanés lantung tambuh laku sanés 
lentang tanpa béja. Nanging aya maksud kolbu nu dituju, 
aya maksad manah anu diseja. Wiréhna kapungkur 
sabadana pun anak, Cép Tata, patepang anu munggaran 
sareng Néng Titi, rupina ngaraos kapetik ati kapentang 
asmara cinta. Bubuhan Néng Titi apan sakitu sieupna. 
Saur juru pantun mah geulisna bawa ngajadi endahna 
bawa ti kudrat. Dedeg sampé rupa hadé. Gadona endog 
sapotong, beungeutna ngadaun seureuh, irungna kuwung- 
kuwungan, tarangna teja mentrangan. Diteuteup ti hareup 
sieup disawang ti tukang lenjang. Pantes saupami Cép 
Tata teras kagémbang kapéngpéongan. Atuh kaleresan 
bet batu turun keusik naék, itu purun ieu daék, dugi ka 
pasini jangji hoyong cacap jatukrami. 

Dina dangetieu, Cép Tata téh rupina seja maheutkeun 
jangji pasinina, gaduh maksud hoyong mungkas alam 
lalagasan, ngancik di alam rimbitan, teteg jejem rék muru 
ka balé nyungcung, manawi aya rido ti Gusti Nu Maha 
Agung. 

Dina ieu kasempetan, kalayan kasakséni ku wargi- 
wargi, ogé diwuwuh ku para sepuh, sim kuring seja 

nyanggakeun pun anak, Cép Tata, ka ramana 
Néng Titi, pangersana Bapa Sastra Wiguna geusan 
ditikahkeun dina danget ieu. 


Atuh ka Bapa Sastra Wiguna_ sarimbit, 
hususna ka Néng Titi, ti danget ieu Bapa sareng 
Ibu salaku sepuhna nyanggakeun Cép Tata, ti 
luhur sausap rambut ti handap sahibas dampal, ti 
tengah tina pangkonan. Nyanggakeun rambutna 
salambar, getihna satétés, ambekanana sadami. 
Nyanggakeun ti luhur sausap rambut ti handap 
sahibas dampal. 


Sabada_ diwalimahan, mugi-mugi hidep 
duaan sing tiasa ngawangun rumah tangga nu 
ngarunggunuk kawas dukuh, ngarandakah kawas 
manjah, ngaréndékéh kawas séréh. Sing ayem 
tengtrem kutaraharja. Runtut raut sauyunan, 
sareundeuk saigel sabata sarimbagan sabobot 
sapihanéan. Ka cai jadi saleuwi ka darat jadi 
salebak. Ka cai sing getol mandi, ka darat sing 
getol solat. Sing tiasa silih simbeuh ku kadeudeuh, 
silih kojayan ku kanyaah, titih rintih mupusti 
rasa kaasih, tebih tina hiri dengki anggang tina 


pacéngkadan. Sing jauh tina salingkuh, guyub akur oe 
. Sumber: dokumen pribadi 
sauyunan, ngawangun rumah tangga nu sakinah 


mawadah wa rohmah. 


Bapa miwah Ibu, hadirin palawargi hormateun sim 
kuring, rupi-na pisanggem sim kuring urang cekapkeun 
sakitu waé. Mugi agung cukup lumur, jembar hapuntenna 
anu diteda, bilih langkung saur bahé carék. Bobo sapanon 
carang sapakan. Bilih aya budi anu kajingjing ti tepis 
wiring, basa anu kacandak ti padésaan. Bilih aya nu 
kabadug kalbu kagedag manah, kabentur tuur kabéntar 
taar, kababuk punduk kapangkék kélék, kaciwit imbit 
katajong tonggong sareng bobokong. Hapuntenna anu 
kasuhun. 

Pamungkas pisanggem, hatur séwu nuhun kana samukawis 
perhatosanana. 


Wabillahi taufik wal hidayah. Wassalamu‘alaikum wr. wb. 

Sumber: http//:3bp.blogspot.com 


NULIS LAPORAN 
KAGIATAN 


abada ngayakeun hiji kagiatan, urang kudu bisa 
Gini laporan tina éta kagiatan. Wanda 

tulisanana ngaharib-harib karya ilmiah, resmi, 
henteu kawas nulis karangan fiksi. Naon-naon anu 
kasaksén dina hiji kagiatan kudu dituliskeun kalawan 
jéntré. Ari maksudna, ngarah hiji kagiatan téh bisa jadi 
catetan atawa dokumentasi sarta bisa kabaca ku nu lian. 
Ku sabab kitu merenah pisan upama dina pangajaran basa 


Sunda, urang diajar nulis laporan tina hiji kagiatan. 


& Maca Laporan Kagiatan 


Baca ieu conto laporan kagiatan di handap! 


Laporan Kagiatan 


Wisata Budaya ka Kampung Mahmud 


i 2 F 1. 7 
i“ t ' 4S 4a ‘ig 


Sumber: dokumen pribadi 


1. Kasang Tukang 


Ku pangaruh modérenisasi jeung kamajuan jaman, kiwari beuki loba 
budaya urang anu kalindih ku budaya deungeun. Para rumaja loba anu 
henteu apal kana adat kabiasaan urang Sunda anu ngandung ajén-ajén 
atikan nu luhung. Eta sababna kudu aya kagiatan anu bisa ngawanohkeun 


para rumaja atawa para siswa di sakola kana budaya Sunda nu aya di tatar 
Sunda. Dumasar kana kasang tukang pamikiran éta, SMP Sunda Mekar 
ngayakeun kagiatan Wisata Budaya ka Kampung Mahmud. 

2. Tujuan 


leu wisata budaya diayakeun kalawan tujuan: 1) sangkan para siswa 
wanoh kana adat kabiasaan di Kampung Mamud, 2) sangkan para siswa 
bisa ngajénan kana budaya nu hirup di éta wewengkon, 3) sangkan para 
siswa boga tekad jeung sumanget pikeun miara banda budaya titinggal 
karuhun. 


3. Waktu jeung Tempat Tujuan 


Wisata budaya lumangsung dina tanggal 15 Novémber 2013, kalawan 
tujuan Kampung Mahmud di Désa Mekarrahayu, Kacamatan Margaasih, 
Kabupatén Bandung. 


4. Pamilon 


Jumlah pamilon 255 urang (250 urang siswa jeung 5 urang guru 
pangaping). 
5. Waragad 


Waragad ieu kagiatan téh tina iuran para siswa anu gedéna Rp 
50.000/urang jeung dana batuan ti sakola. Eta waragad téh digunakeun 
pikeun transportasi (ongkos beus), mayar karcis di lokasi, jeung konsumsi 
di perjalanan. 


5. Kagiatan 


Di Kampung Mahmud para siswa ningalian kaayaan lembur, niténan 
wangunan imah panggung sarta nanyakeun adat kabiasaan urang dinya 
ku cara ngawawancara sababaraha tokoh masarakat. Para siswa ogé 
jarah ka makam Eyang Abdul Manaf, anu mimiti ngadegkeun Kampung 
Mahmud. 


Hasil tina niténan kaayaan di Kampung Mahmud, bisa dicindekkeun 
sawatara perkara ieu di handap: 


a. Kampung Mahmud teh perenahna di Désa Mekar rahayu, Kacamatan 
Margaasih, Kabupatén Bandung. Kaasup kampung anu masih 
kénéh tukuh nyekel adat-istiadat titinggal karuhun. Dina kahirupan 
sapopoé aya pantrangan anu teu meunang dirempak ku masarakat 
di éta wewengkon. 

Nurutkeun sajarahna, Kampung Mahmud téh diadegkeun ku Eyang 
Abdul Manaf. Dina jaman Walanda anjeunna ngamukim di Mekah. 
Saméméh mulang ka lemahcai, kungsi ngadu’a sarta munajat ka 
Alloh di kubah Mahmud nu aya di wewengkon Masjidil Harom. 
Anjeunna ménta pituduh di mana tempat pamulangan anu bakal 
moal katincak ku Walanda. Nya meunang ilapat, yén tempat anu 
kudu dijugjug téh nyaéta wewengkon ranca. Eta sababna Eyang 
Abdul Manaf tuluy ngajugjug ka tanah ranca nu aya di deukeut 
walungan Citarum, di pasisian Bandung. Kitu sasakalana naon 
sababna ieu lembur dingaranan Kampung Mahmud. 

Di Kampung Mahmud loba kénéh wangunan imah panggung. 
Sawaréhna deui imah gedong. Baheula mah imah téh kabéh ogé 
pangeung cenah, sabab kitu wasiat ti Eyang Abdul Manaf, teu 
meunang nyieun imah permanén ku témbok. Di hiji tempat aya 
makam tempat pangjarahan. Dina gapurana aya tulisan “Makom 
Mahmud”. Anu dikuburkeun di dinya téh Eyang Abdul Manaf jeung 
karuhun Kampung Mahmud séjénna. leu makam sok haneuteun baé 
ku anu ngadon jarah ti mana-mana, boh ti Bandung boh ti daérah 
sején. 

Aya sababaraha pantrangan di Kampung Mahmud téh, nyaéta: 

1) Teu meunang nyieun imah tina bahan témbok (permanén). 

2) Teu meunang nyieun imah ngagunakeun kaca. 

3) Teu meunang nabeuh goong. 

4) Teu meunang nyieun sumur. 

5) Teu meunang ngingu soang. 


Eta pantrangan-pantrangan téh aya pakaitna jeung gentingna 
kaayaan dina jaman Walanda harita. Ku sabab Eyang Abdul Manaf 
hayang ulah kanyahoan ku penjajah, nya lingkungan lembur ogé 
kudu simpé. Ulah aya sora goong atawa soang, sabab bakal babari 
kapanggihna ku Walanda. Kitu deui imah ogé ulah maké kaca ngarah 
nu ngeusina teu katénjo saha-sahana. Ayeuna mah éta pantrangan 
téh geus loba anu dirempak. Ari sababna éta pantrangan téh geus 
teu saluyu jeung kaayaan jaman. 

6. Panutup 


Sanggeus nengetan kahirupan urang Kampung Mahmud, tétéla yén 
urang kudu miara sarta ngajénan kana tradisi titinggal karuhun. Eta tradisi 
téh naha anu mangrupa wangunan upamana baé imah, paparabotan jeung 
sajabana, atawa anu mangrupa adat kabiasaan hirup sapopoé. Horéng 
henteu sakabéh pantrangan karuhun teu bisa dirempak. Di Kampung 
Mahmud, éta pantrangan téh disurahan deui sarta diluyukeun jeung 
kaayaan jaman kiwari. Ku niténan adat kabiasaan urang Sunda sakumaha 
anu katingal di Kampung Mahmud, muga-muga baé sing jadi pelajaran 
keur para rumaja atawa para siswa, yén urang kudu ngahargaan kana 
banda budaya titinggal karuhun. 


Jawab ieu pananya! 


Sangkan hidep leuwih paham kana eusi laporan kagiatan di luhur, 
pék jawab ieu pananya di handap! 


1. Dimana perenahna Kampung Mahmud téh? 

2. Saha anu mimiti ngadegkeun éta kampung? 

3. Kumaha riwayatna tepi ka éta kampung dingaranan Kampung 
Mahmud? 

Kumaha kaayaan wangunan di Kampung Mahmud? 

Naon baé pantrangan nu aya di Kampung Mahmud téh? 

Kumaha patalina éta pantrangan jeung kaayaan jaman Walanda? 
Naon sababna ayeuna loba anu dirempak? 


Ca 


Naon anu karasa ku hidep sanggeus maca éta laporan kagiatan? 


@ Niténan Laporan Kagiatan 


Dina conto tulisan laporan kagiatan di luhur ku urang 
katingal yén basa anu digunakeunana formal, sakumaha 
anu sok kapanggih dina tulisan karya ilmiah. Béda jeung 
basa anu digunakeun dina karangan fiksi, carpon, novel, 
jeung sajabana. Ditilik tina susunanana, laporan kagiatan 
ditulis dumasar kana rarangkay (outline) anu ilahar 
sok kapanggih dina proposal-proposal kagiatan. Poko- 
poko pasualan ditulis ngaruntuy mangrupa wincikan- 

wincikan, ti mimiti kasang tukang, tujuan, waktu jeung 
tempat tujuan, pamilon, waragad, kagiatan, jeung 
panutup. Ieu susunan téh henteu baku, bisa disaluyukeun 
jeung kagiatan anu dipilampah. Minangka bagian anu 
poko nyaéta nuliskeun kagiatan, sakumaha anu kabaca 
ku urang bagian nomor 5, dina conto di luhur. Pasualan 
anu ditulis téh minangka data-data anu kapanggih atawa 
pangalaman anu kasorang, sabada urang miluan dina hiji 
kagiatan. 


@ Nulis Laporan Kagiatan 


Kagiatan: 


1. Teu di handap aya dua conto tulisan anu masing- 
masing nyaritakeun kagiatan nu diayakeun di sakola. 
Pék basa sing imeut. 

2. Pék robah ku hidep jadi wangun laporan kagiatan, 
sakumaha conto anu tadi di luhur! 


Karyawisata ka Museum 


Minggu kamari para siswa kelas IX ngayakeun 
kagiatan karyawisata ka Museum Sri Baduga, Bandung. 
Ieu karyawisata téh dilaksanakeun dina poé Senén, 
tanggal 9 Désémber 2013, minangka agénda kagiatan mata 
pelajaran IPS saban taun anu wajib diiluan ku sakumna 
siswa. 


Para siswa anu milu téh jumlahna aya 350 urang. 
Inditna kana beus anu diséwa ku panitia. Aya tujuh beus 
sakabéhna. Saban beus dieusian ku 50 urang siswa jeung 
saurang guru pangaping. Siswa anu milu karyawisata 
téh saméméhna dibéré pancén ku guru IPS, sangkan 

nulis laporan, nyaritakeun naon baé anu katénjo atawa 
kabaca, sarta aya patalina jeung mata pelajaran IPS. 
Para siswa kudu migawé éta pancén babarengan jeung 
batur sakelompokna, sarta dibéré kalonggaran bisa milih 
naon baé anu rék dijieun laporan. Aya anu rék niténan 
pakarang titinggal sajarah, pakakas dina tatanén, pakéan 
adat, tokoh-tokoh perjoangan. Aya ogé anu rék niténan 
manusa purba jeung wilayah-wilayah géografi. 


Jam tujuh isuk-isuk rombongan para siswa geus 
miang ti buruan sakola. Untung di jalan henteu macét. 
Kira-kira dua jam, geus nepi ka tempat anu dijugjug, 
nyaéta Museum Sri Baduga, nu perenahna di Tegallega. 
Para siswa tuluy tarurun tina beus séwang-séwangan. 
Kumpul heula pikeun narima pangarahan ti Bapa/Ibu 
Guru pangaping. Geus kitu tuluy marisah, masing-masing 
kelompok, sarta arasup ka gedong museum kalawan 
tartib. 


Kuring jeung babaturan sakelompok kabagéan 
pancén kudu niténan manusa purba nu kungsi matuh di 
Guha Pawon. Di Museum Sribaduga, ayana di rohangan 
bagian jero ieu manusa purba téh. Aya conto guhana, 
ngagorowong. Cenah ditiron tina Guha Pawon nu aslina, 
nu aya di wewengkon Cipatat, Padalarang. Aya deuih 
wujud manusa purbana, dijieun tina batu. Keur dariuk 
duaan. Mani siga katénjona, siga manusa purba enyaan. 
Aya deui pakakas tina batu, nu kawasna sok digunakeun 
ku maranéhna di jaman purba. 


Ceuk katerangan ti patugas museum jeung catetan 
sajarah singget nu aya dina katalog, dina taun 2003 di 
Guha Pawon kapanggih rébuan tulang-taléng manusa 
purba jeung sesemplékan batu urut pakakas. Eta tulang- 
taléng téh kapanggih sanggeus Tim Arkéologi Bandung 
ngayakeun panalungtikan sarta ngali taneuh di Guha 
Pawon. Eta tulang-taléng téh jumlahna aya 20.250 jeung 
sesemplékan batu aya 4.050 siki, anu umurna dikira-kira 

geus 10.000 taun. Eta papanggihan téh cenah nguatkeun 
anggapan, yén di Guha Pawon kungsi hirup manusa 
jeung kabudayaanana dina jaman purba. Aya nu boga 
pamanggih yén éta manusa purba téh cenah minangka 
kuruhun urang Sunda. Maranéhna geus ngagunakeun 
pakakas tina batu jeung taneuh pikeun nyumponan 
kabutuh hirupna sapopoé. 


Sanggeus meunang katerangan ti patugas jeung 
maca kateranganana, kuring jeung batur sakelompok 
tuluy ngaharuleng, bari malencrong dua wujud manusa 
purba nu aya di éta guha jijieunan. Kiwari sanggeus 
pukuhan rébu taun ti alam harita, manusa Sunda kaasup 
kuring sabatur-batur geus pohara majuna. henteu maké 
deui pakaks tina batu atawa taneuh. Tapi malah geus 
bisa ngagunakeun alat-alat hasil téknologi, kawas hapé, 
komputer, atawa internét. Ku niténan sajarah manusa 
purba, karasa ku kuring saparakanca, kahirupan mnausa 
téh horéng terus maju ti jaman ka jaman. 


Pinton Seni Kréasi 


Pikeun némbongkeun karancagéan para siswa 
dina widang kasenian, dina poé Saptu kamari tanggal 
6 Oktober 2013, OSIS ngayakeun “Pinton Seni Kréasi” 
di sakola. leu kagiatan anu lumangsung sapoé jeput téh 
dirojong ku guru-guru jeung sakumna siswa. Saban kelas 
mintonkeun kasenian anu béda-béda tur matak resep 
ngalalajoanana. Panitia meredih ka saban kelas, kasenian 
anu dipagelarkeun téh kudu mangrupa seni kréasi. 
Maksudna sangkan para siswa rancagé atawa kréatif, 
sarta henteu matak bosen anu ngalalajoanana. 


Atuh dina derna acara, katénjo rupa-rupa pintonan 
kasenian anu aneh sarta matak resep. Aya anu magelarkeun 
kasenian karinding dipirig ku gitar elektrik jeung drum. 

Aya nu jaipongan tapi gerakna dicampuran ku tari ballet. 
Aya nu mintonkeun kaulinan barudak, tapi pakéanana 
sawareh marake baju robot. Aya ogé anu mintonkeun 
band genjring, réog galon anu dogdogna ngagunakeun 
galon aqua, jeung musik botol-kaléng. 


Bapa Kapala Sakola dina biantarana nyaurkeun 
yen acara “Pinton Seni Kréasi” téh pikeun ngahudang 
karancagéan para siswa dina widang seni. Pagelaran anu 
kréatif, anu némbongkeun pangaruh anyar tapi tetep 
henteu leupas tina seni tradisi. Kitu saur bapa Kapala 
Sakola. 


Henteu sakabéh kelas anu minton téh, sabab ceuk 
panitia bisi henteu nyukupan waktuna. Lamun sakabéh 
kelas kudu minton, hartina bakal aya 30 pagelaran, da 
jumlah kelas téh kabéhna aya 30, masing-masing 10 kelas 
ti kelas VII tepi ka kelas IX. Ku sabab kitu, kaseian anu 
dipagelarkeun minangka wawakil kelas anu pangalusna. 
Masing-masing 5 pintonan ti saban tingkatan kelas. 


Para siswa pohara resepeunana jeung sarumanget 
pisan lalajo ieu acara téh. Atuda ukur sataun sakali 
diayakeunana ogé. Saban pintonan teu weléh meunang 
panggbaéa, sarurak mani ngaguruh. Komo basa aya 
pintonan Réog Galon ti kelas VIII mah, nu lalajo mani 
ager-ageran. Eukeur mah waditrana pikaseurieun, dogdog 
tina galon, katambah ku barudakna barisa ngabojeg. ORG 
cenah disebutna ku maranéhna mah, Opera Réog Galon. 
Kitu deui basa ti kelas IX aya nu mintonkeun Musik Botol 
Kaléng, nu lalajo mani surak awahing ku kayungyun ku 
barudak anu motékar. Botol téh dijajarkeun dina méja di 
pangegung. Aya dua jajar. Saban jajar diwangun ku 8 botol 
anu dieusi ku cai, nu béda-béda ukuranana. Basa ditakol, 
éta botol téh bisa nimbulkeun sora solmisasi dua oktav. 
Tina éta botol anu ditakolan nada-nada téh kadéngéna. 
Ari minangka alat perkusina nyaéta kaléng. Rupa-rupa 
kaléng urut. Basa breng ditabeuh, nada tina botol jeung 

sora kaléng téh bet jadi wirahma nu genah kadéngéna. 
lalaguana tina lagu-lagu daérah jeung kakawihan. Nu 
ngahaleuangna bari ngéngklak gumbira. 


Saréréa katénjo sugema, boh anu minton bohanu 
lalako. Kitu deui Bapa Ibu Guru jeung Kapala Sakola. 
Saréngséna pagelaran, sakumna kelompok anu minton téh 
dibéré piagem panghargaan ku Kapala Sakola, sarta hiji 
piagem keur pintonan nu dianggap pangalusna, nyaéta 
Musik Botol Kaléng. 


© Pancén 


Pék hidep nyieun conto tulisan laporan kagiatan. 
Bahanna tina kagiatannaonbaé anu kungsidiayakeun 
di sakola hidep. 

2.  Pigawéjeung batur sakelompok. Upama geus réngsé, 
pék tukeurkeun jeung kelompok séjén sarta titénan 
naon kakurangan atawa kasalahanana. 

Sumber: http//:3bp.blogspot.com 


idep tangtu kungsi maca novel nya? Tah, dina 

sastra Sunda loba pisan novel anu bisa dibaca. 

Témana ogé rupa-rupa, ti mimiti anu ngaguar 
kahirupan manusa dijaman bihari tepi ka anu nyaritakeun 
kahirupan modéren di alam kiwari. Béda jeung maca 
carita pondok anu ukur ngasongkeun hiji peristiwa, maca 
novel mah leuwih anteb karasana, sabab anu dipedarna 
ogé leuwih jero. Galurna carita leuwih panjang sarta loba 
konflik carita anu matak resep nuturkeunana. Naha novel 
Sunda ukur nyaritakeun alam pilemburan wungkul? 
Henteu. Dina novel Sunda ogé urang bisa manggihan 
kaayaan kiwari, manusa jaman kiwari, anu geus bisa 
ngagunakeun hasil téknologi. Geura baca ku hidep 
sempalan novel Rasiah Kodeu Binér anu nyaritakeun misteri 
bilangan binér. Atawa Catetan Poéan Réré anu nyaritakeun 
tokoh Réré nu teger jeung si Aa anu teu normal bogoh ka 
lalaki, tangtu bakal panasaran. 


(a. Maca Sempalan Novel 


Ieu di handap aya sempalan novel. Pék baca sing gemet! 


Sempalan Novel 1 


Jam setengah genep isuk-isuk. Panto kamar Rina aya nu ngetrokan. 
“Rin... Rina...gugah!” 

Rina jeung Anis méh bareng ngoréjat. 

“Muhun, Bu!” 

“Itu réréncangan Rina mani tanginas, wayah kieu tos kadarieu...” 
“Diran, Bu?” 

“Muhun, sareng Emod. Kadé hilap netepan subuh heula!” 
“Muhun...” 

Anis hideng mérésan simbut jeung bantal nu pasoléngkrah. Sanggeus 
ka cai, solat subuh, duanana terus ka téras hareup. Kasampak Diran jeung 
Emod keur tingsuruput nginum susu haneut. 


“Kumaha ieu téh, pribumi nepi ka nembé garugah, kapiheulaan ku 
sémah. Tuh, panonna gé barintit kénéh, Mod. Sidik kakara sibeungeut!” 
cék Diran bari tutunjuk. 

“Tong ngéra-ngéra kitu atuh!” Rina bareureuman. 

“Th, Emoood!” Anis ngoyag-ngoyag taktak Emod, terus nyidik- 
nyidik beungeutna. “Mani asa sataun teu panggih jeung Emod. Kumaha 
teu ku nanaon?” 


“Henteu...tuh, awak uing jagjag kénéh..” cék Emod. 

“Saha heula atuh nu manggihanana. Tah, ieu yeuh!” cék Diran bari 
nepak dadana. 

“Enya kitu Diran anu manggihan Emod téh?” Rina neuteup ka 
Emod. 

“Enya kituh, Mod. Engké ku uing dibéré tas anyar lamun manéh 
nyebut enya..” 

“Heéheéhé, enya.” 

“Lah, teu percaya,” cék Anis. “Mun bener gé kapanggih ku Diran, 
moal kudu muruhan sagala ngarah Emod nyebut enya...” 

“Kumaha dongéngna, Mod? Rina panasaran yeuh...” 

“Cik piring goréng pisang kadieukeun heula...” 

“Keur naon?” Anis kerung. 

“Etah bet nanya keur naon. Rék dipindahkeun ka jero beuteung!” 

“Rék mindahkeun piring ka jero beuteung? Duh, ulah, Mod, paur, 
kajaba mun rék sulap!” 

“Lain piringna Nis, tapi pisangna. Emh.. kieu yeuh caritana mah...” 


Basa dititah motokopi téa, ngadadak uing hayang kahampangan. 
Mani teu kuat. Berengbeng wéh ka WC heula. Ku lantaran sieun 
kabaseuhan, keretas nu rék difotokopi téh ku uing diselapkeun heula 
kana kastop nu napel dina panto WC. 


Bérés kahampangan uing kaluar. Kasampak deukeut WC aya 
lalaki ngajanteng duaan, langsung nyampeurkeun ka uing. Nu hiji maké 
kacamata, nu hiji deui rada pendék. Duanana maké baju kantoran, maké 
dasi sagala. 

“Diran, nya! Hayu ngiring heula sakedap!” cék nu saurang 
Uing téh da geumpeur, nya nuturkeun we. Najan bari anéh naha ka 
uing bet nyebut Diran. 


Uing dibawaka tempat parkir. Etalalakimawa mobil warnabeureum. 
Geus kitu uing sina asup ka jero mobil. Uing mani geus soak sieun dibawa 
kabur. Rék ngagorowok kalah ngadégdég. Ngan rada tenang téh, da éta 
lalaki nyaritana leuleuy. 


“Tadi Bapa ti imah Diran,” cék éta lalaki ngabapakeun. 
“Cék Bu Lilis, cenah kamari Diran nu asup ka gudang téh, leres?” 


Uing ngahuleng. Bu Lilis téh pan indung Diran. Mimiti mah uing 
rék bébéja yén manéhna salah, da uing mah apan Emod. Ngan uing mah 
mimiti curiga. Ngadége nyebut gudang, uing jadi inget kana keretas nu 
rék difotokopi téa. Eta keretas tinggaleun kénéh di WC. 


“Leres, teu?” 

Uing unggeuk bari angger bingung. 

“Mendakan ieu ti gudang?” lalaki nu hiji deui neémbongkeun kameéja 
soéh warna bulao. 

Uing unggeuk deui. 

“Di kamanakeun eusinna?” 

Naon eusina, Pa?” 

“Amplop, dieusi keretas. Di mana ayeuna éta amplop téh?” 


Ms 


“Ké sakedap Pa, abdi badé ka réréncangan heula, hawatos 
ngantosan...” 


“Teu kudu, da moal lila. Bikeun heula éta amplop. Da moal guna 
keur Diran mah...” 


Uing bingung. Bikeun waé kitu keretas anu di WC téa? Tapi kacipta 
Diran bakal ngambek mun dibikeun teh. 


Tungtungna, uing néangan akal 

“Da teu dicandak ayeuna mah...” cék uing. 
“Di mana atuh?” 

“Kakantun...” 

“Di mana? Di imah?” 

“Sanes...” 

“Ari geus di mana?” éta lalaki mimiti nyentak, nepi ka uing 
ngarénjag. 

“Euh...di warnet...,” uing ngajawab téh asal engab. 

“Hayu téang! Ahmid, bekem heula_ geura_ biwirna bisi 
ngagorowok.” 


Biwir uing dibekem ku kaméja téa. Mani eungap. Lalaki nu pendék 
terus ngahirupan mobil. Geus kitu mobil ngadius ka lebah jalan raya. 

“Di warneét mana tinggaleunana?” 

Uing ngabetem bari sirah asa muter da terus néangan akal. 

“Jawab, siah, di warnét mana? Mun éta keretas teu kapanggih, manéh 
moal bisa balik!” 


“Laan atuh euy bekemanana, da moal bisaeun ngomong atuh ari 
biwirna ditutupan mah!” cék nu nyupiran. 

“Aéh, heueuh!” 

Uing rénghap ranjug. Mani asa tas lulumpatan, eungap pisan 
dibekem satarikna. 

“Di warnet mana?” 

“Di jalan Basajan!” dina pikiran uing, asana di Jalan Basajan deukeut 
kontrakan Ema baheula aya warnet. 


“Di mana éta téh?” 

“Teu terang jalanna ti dieu mah. Kedah kana angkot!” 

“Heueuh lebah mana?” 

“Geus teu kudu ditanya deui, Mid. Déwék nyaho Jalan Basajan mah, 
asana deukeut statsion. Sok silaing pindah ka hareup diukna.” 


Sajeroning dina mobil, uing ngadégdég. Reuwas jeung bingung 
kudu kumaha. Kacipta mun éta keretas henteu kabikeun téh uing moal 
dileupaskeun. Sajajalan uing ngadéngékeun obrolan nu duaan. 


“Kumaha mun éta keretas kabaca ku nu sejen?” cék lalaki nu tadi 
ngabekem uing. 
“Wah, keun bae, da moal ngartieun. Nu bisa maca éta surat ngan 
ukur Jang Wandi.” 
“Pinter geuning Jang Wandi téh?” 
“Puguh waé atuh, da lulusan jurusan komputer. Jeung tara poho 
ka urang deui budak téh...” 

“Tara poho kumaha?” 


“Pan sok méré pesenan geuning. Unggal mangmacakeun éta surat, 
Jang Wandi sok diburuhan ku Bu Ening 20 juta. Urang gé sok kabagéan 
geuning. Mangkaning geus aya sapuluhna suratna téh. Nu ayeuna mah 
pasti leuwih gedé, lantaran surat panungtung....” 


“Naha bet surat panungtung?” 

“Apan Pa Sukaya téh geus maot... Piraku bisa kénéh nyieun surat?” 

“Euy, enya. Jeung Pasti sagala rupana aya dina surat panungtung.” 

“Nya kitu, nu matak penting pisan. Urang gé bakal meunang buruh 
nu rada gedé sigana mun hasil téh.” 

“Ké ari Si Sudira kumahakeun? Pan ayeuna dikerem kéneh di imah 
Ba Eningas.” 


“Cék Bu Ening kieu cenah. Mun éta surat geus karawatan ku urang, 
Si Sudira mah sina balik ka lemburna. Bahanan ongkos we....” 


“Heueuh, belegug atuh da Si Sudira mah. Coba mun biluk ka Bu 
Ening, meureun moal dikukumaha, jeung bakal disenangkeun deuih....” 


“Jelema nu teu nyaho untung nu kitu téh. Ngajauhan pirejekieun. 
Aéh naha bet puputeran ieu téh, asa teu nepi-nepi ka Jalan Basajan?” cék 
nu nyupiran. 


Uing mahngahéphep ditukang baringadéngékeun nungawangkong. 
Tapi teu nyaho naon maksudna nu diobrolkeun ku maranéhna téh. 


“Beulah mana warneétna?” nu gigireun supir ngalieuk ka tukang. 

“Muhun, di Jalan Basajan!” 

“Heueuh lebah mana, geuning teu nepi-nepi?” 

“Teu terang ti dieu mah...” 

“Ké urang nanyakeun euy...” 

Lebah lampu setopan, mobil eureun. Nu nyupiran tatanya ka nu 
tumpak motor, nu kabeneran ngarandeg ngaréndéng jeung mobil. 

“Geus jauh cenah euy, tadi kaliwat. Da silaing tuda ngajak ngobrol 


yy 


wae. 


“Ari sugan di dinya nyaho tempatna...” 
“Duh, jaba macét deuih. Bakal lila ieu mah, da kudu muter 
heula...” 

Teuing meunang sabaraha jam uing dibawa ka nu mobil téh.. Da teu 
kanyahoan geus burit. Tapi teu burung nepi ka Jalan Basajan. Reg lebah 
warnet. 


“Jung bawa heula amplopna!” cék nu tadi ngabekem. 

“Baturan atuh, Mid. Bisi kabur! Tapi tong nyirikeun, bisi aya nu 
curigaeun.” 

Uing diturunkeun tina mobil, dibawa ka lebah warnét. Manéhna 
ngadagoan di lawang, teu milu asup. 


Uing bingung kudu kumaha. Da tadi gé nyebut di warnét sotéh téh pan 
lantaran geumpeur. Sangeus ngahuleng sakedapan, uing nyampeurkeun 
ka awéwée nu keur tunggu warnet. 


“Téh, badé ngeprint!” 

“Mangga. Ngeprint naon, mana file-na?” 

“Teu nyandak, badé ngetik heula.” 

“Di komputer itu atuh badé ngeprint mah.” 

“Da moal lami, Téh. Punten wé pangetikkeun we.” 
“Seueur?” 

“Henteu....mung dua angka!” 


Uing tuluy nitah ngetik angka 1 jeung 0, susunanana sakainget, nepi 
ka pinuh sakaca. Henteu lila, da disalin-témpél, jadi ngetik salambar téh 
henteu samenit-menit acan. 


Sanggeus diprint, uing ménta amplop. Béh teu kaciri keretas anyar, 
ku uing keretas téh dirames heula nepi ka risek. geus kitu diamplopan. 
Duit keur motokopi téa dipaké mayar. bakat ku rusuh, nepi ka poho teu 
ménta pamulanganana. 


Uing dibawa deui kana mobil. 

“Sok buka heula amplopna!” 

Amplop dibuka ku nu tadi nganteur ka warnét. 

“Teu lain?” 

“Enya sigana mah, da ceuk Bu Ening gé suratna téh eusina ukur 
angka 1 jeung 0” 

“Kumaha ieu téh macana? Mani matak jangar nénjona.” 

“Teuing atuh da urang mah lain ahlina.” 

“Hayu atuh bisi kaburu peuting!” 

“Eta budak turunkeun heula! Geus teu butuh ayeuna mah!” 
Uing sina turun. Geus kitu mobil ngadius. 


Meunang sakedapan mah uing ngajanteng sisi jalan. Mani asa leupas 
ti kandang macan. Reuwas kareureuhnakeun. 


Lantaran dina saku euweuh duit, uing tuluy leumpang. Nu dijugjug 
téh sakola, rék mawa keretas nu nyelap di WC téa. Ti Jalan Basajan ka 
sakola téh pan kacida jauhna. Jadi uing kakara nepi jam salapan peuting. 


Tadina mah aya niat kieu. Uing rék lah-lahan ménta tulung ka nu 
mawa hapé, nu pasarandog di jalan. Ngan uing teu apal nomer Rina, 
Anis, atawa Diran. Jadi wéh nikreuh leumpang. 


Untungna téh keretas nu tinggaleun di WC aya kénéh. Ti dinya uing 
tuluy ngajugjug ka imah Diran. Kakara nepi jam sapuluh peuting. Bisi 
Ema deudeupeun, Diran sina nelepon ka tatangga uing, titip pesen yén 
uing salamet. 


(Sempalan tina novel Rasiah Kodeu Binér, 
karangan Dadan Sutisna) 


@ Maham Eusi Sempalan Novel 


Wacana di luhur téh sempalan tina 
novel Rasiah Kodeu Binér. Tangtu hidep 
panasaran nya, hayang maca sagemblengna. 
Hadé pisan upama hidep maca éta novel. 
Bisa néangan novelna di perpustakaan atawa 
meuli ka toko buku. Sok sanajan ayeuna 
kakara maca sempalanana, hidep bisa ngira- 
ngira kumaha matak resepna lamun maca 
éta novel nepi ka tamat. Sabada tadi maca 
sempalanana, tangtu hidep paham sarta 
OAL Aiaaerern/ A, bisa ngajawab ieu pertanyaan-pertanyaan 
di handap. 

1. Saha baé palaku anu dicaritakeun dina éta sempalan 
novel téh? 

2. Kira-kira saha anu jadi palaku utamana? 

3. Tétélakeun kumaha pasipatan éta palaku anu opatan 
téh? 

4. Dimana baé latar patempatan anu dicaritakeun sarta 
iraha waktuna? 

5. | Naon sababna Emod bet aya nu mawa kabur? 

6. |Naon saenyana eusi éta surat téh? 

7. | Kumaha siasat Emod sangkan bisa leupas ti étajalma 
anu mawa kabur? 

8. Naon anu kasorang ku Emod sanggeus manéhna 
ditinggalkeun di sisi jalan? 

9. Naon sababna Emod bet henteu ménta tulung ka 
babaturanana? 

10. Kumaha anu karasa ku hidep sanggeus maca éta 
sempalan novel? 


@ Niténan Unsur Novel 


Sakumaha anu tadi geus ditétélakeun, wacana anu 
tadi dibaca ku hidep téh sempalan novel, meunang nyutat 
tina novel Rasiah Kodeu Binér karangan Dadan Sutisna, 
anu kungsi dilélér panghargaan Hadiah Sastra Samsudi. 
Ku sabab ngaranna ogé sempalan (bagian), tangtu waé 
éta carita téh teu acan tamat. Lalakonna panjang kénéh, 
diwangun ku sababaraha bagian atawa bab. 


Naon ari nu disebut novel? Novel téh carita rékaan 
anu panjang dina wangun basa lancaran (prosa). Béda 
carpon anu sing sarwa singset, novel mah jalan caritana 
loba bagian-bagianana. Kitu deui palakuna ogé loba 
sarta mangsa anu kacaturna lila. Novel umumna diréka 
tina pangalaman atawa kahirupan manusa anu réalistis, 
kaharti ku akal. Palaku, jalan carita, tempat jeung waktu 
lumasungna carita dina novel napak dina kanyataan. 

Upama dititénan caritana, novel téh ngabogaan 


unsur-unsur carita: 


1, 


Palaku, nyaéta jalma-jalma anu ngalalakon. Aya 
palaku utama, nyaéta anu loba dicaritakeun ku 
pangarang sarta loba nyorang kajadian. Aya ogé 
palaku panambah, nyaéta anu kalungguhanana ukur 
marengan palaku utama. Dina sempalan anu tadi, 
palaku anu dicaritakeun téh nyaéta Diran, Emod, 
Rina jeung Anis. Ku sabab ukur sempalan urang 
can bisa nangtukeun saha saenyana anu jadi palaku 
utamana dina éta novel téh. 


Latar, nyaéta patempatan jeung waktu anu kasabit- 
sabit dina carita. Urang bisa nyebutkeun yén latar 
dina sempalan anu tadi nyaéta; imah Rina, tempat 
parkir, jeung warnét. Ari waktuna nyaéta isuk-isuk, 
beurang wanci sakola, jeung peuting. 


Galur atawa plot, nyaéta bagerakna carita tina 
hiji kajadian kana kajadian séjénna. Galurna anu 
katururkeun ku urang dina sempalan anu tadinyaéta; 
isuk-isuk Diran jeung Emod datang ka imah Rina; 
Emod ngadongéngkeun kajadian anu kasorang basa 
aya nu mawa kabur (Emod dibawa kabur ti tempat 
parkir; Emod ngetik angka di warnet; ditinggalkeun 
di sisi jalan; Emod leumpang ngaprak balik ka imah 
Diran). 


Téma, nyaéta poko pasualan carita anu hayang 
ditepikeun ku pangarang ka nu maca, upamana baé; 
kanyaah indung, buméla ka lemahcai, ganjaran ka nu 
sabar, wawales ka nu sarakah, jeung sajabana. Urang 
can bisa nyindekkeun naon téma tina novel Rasiah 
Kodeu Binér téh sabab kakara maca sempalanana. 
Tapi sanajan kitu, urang bisa nyebutkeun téma anu 
kapanggih atawa karasa sabada maca éta sempalan, 
nyaéta luhungna ajén sosobatan. 

Dina sastra Sunda réa novel anu geus ditarulis ku 
para pangarang. Novel Sunda anu munggaran medal 
nyaéta Baruang ka nu Ngarora karangan D.K. Ardiwinata, 
anu medal dina taun 1914. Salian ti éta aya deui novel 
nu séjénna, upamana baé Agan Permas (1926) karangan 
Yuhana, Rusiah nu Goréng Patut (1928) karangan Sukria 
jeung Yuhana, Mantri Jero (1928) karangan R. Méméd 
Sastrahadiprawira, Laleur Bodas (1940) karangan Samsu, 
Pahlawan-Pahlawan ti Pasantrén (1966) karangan Ki 
Ummat, Pipisahan (1977) karangan R.A.F. (Rahmatullah 
Ading Affandie), Béntang Pasantrén (1978) karangan Usép 
Romli HM., Potrét (1986) karangan Ahmad Bakyri, jsb. 


Novel Rasiah Kodeu Binér anu sempalanana tadi 
dibaca ku hidep kaasup novel anu dihususkeun pikeun 
bacaeun barudak. Salian tiétanovel barudak téhlobakénéh, 
upamana baé Carita Si Dirun karangan Samsudi, Miang 
jeung Kaludeung, Si Paser, karangan Tatang Sumarsono, 
Patepung di Bandung karangan Taufik Faturohman, Bima 
Rengkung karangan Hidayat Soesanto, Kabandang ku 
Kuda Lumping karangan Ahmad Bakrii, jsb. 


(Latihan (Aprésiasi Novel) 


1. Baca babarengan jeung batur sakelompok ieu 
sempalan novel di handap! 


2. Caritakeun masing-masing kalawan ringkes naon 
eusina dua sempalan novel nu dibaca ku hidep! 


3. Titénansarta analisis unsur-unsur caritana sakumaha 
dina conto pedaran anu tadi. 


4. Tulis éta hasil analisis téh minangka laporan 
kelompok! 

Sempalan Novel 2 


Misteri keur urang mah, 
Li, nimu orok teh! Kawas nu 
ngahaja ngagantian nu geus 
leungit, Li! Enya, orok téh 
rejeki! 


Tapi, Li! Aya kapeurih séjén 
na haté urang ayeuna. Kalakuan 
Si Aa bet kawas awéwé! Ayeuna 
si Aa geus embung sakola deui. 
Padahal ukur sababaraha bulan 
deui ka ujian. Tungtungna mah 
si Aa kaluar ti sakolana, bari teu 
boga ijazah SMA! 


Kasedih teu aya Mamah, 
tepi ka poé ieu, can lipur kénéh. 
Salilana, urang ngarasa lalewang jeung karareueung. Keur aya Mamah 
mah, ari poé Minggu kieu téh sok barungah, ngariung sakulawarga. 
Rapékan Mamah mah. Aya naon waé sok diolah, diasakan. Sampeu jadi 
combro. Hui jadi gegetuk. Tarigu jadi bala-bala. Naon waé, ku Mamah 
mah pasti jadi kadaharan anu ngeunah. 


Sumber: dokumen pribadi 


Kawas poé ayeuna, Li! Urang ngalangeu di buruan, bari ngangais 
Ila. Panonpoé keur meujeuhna haneut moyan. Ila ngageubra dina aisan, 
bangun ni’mat naker. Urang hulang-huleng teu puguh. 


Teuing naon nu memetot rarasaan téh. Ujug-ujug jorojoy, asa hayang 
ka kuburan Mamah bari mawa Ila. Hayang nembongkeun Ila ka Mamah. 
Léos, ninggalkeun buruan. 


“Badé dicandak ka mana, Néng?” Teu didéngé Ceu Amah gegeroan 
ogé. Urang noyod ka tonggohkeun, rék ka kuburan Mamah. 


Hareupeun imah manéh, Li, urang ngajanteng heula. Cakueum imah 
téh ari teu dieusian mah. Baheula mah, imah téh hégar pikabetaheun. 
Tah, dina tangkal jambu nu éta manéh labuh téh, nya, Li! Untung teu 


82 Pamekar Diajar BASA SUNDA 
3 Pikeun Murid SMP/MTs Kelas IX 


kapaé¢han ogé! Teu karasa urang nyéréngéh sorangan. 
Anéh, ari maneh, jadi lalaki téh bet borangan. Teu bisa 
naék-naék acan. 


Inget teu, Li? Urang jeung manéh sok bebekelan 
di dinya dina téras? Angger wé manéh mah, deungeun 
sangu téh sok goréng endog waé. Mamahna teu masak, 
ceuk manéh bari bebelewekan. Paribasa! 


Basa anyaran Mamah manéh maot, sok sapopoé 
urang maturan manéh di dieu. Nu tadina nguluwut téh, 
ari datang urang mah sok ngadak-ngadak jigrah. Urang 
bungah pisan nempo manéh kitu téh. Tapi ari ayeuna, 
waktu urang ditinggalkeun maot ku Mamah, manéh teu 
aya di dieu, Li! 


Teu karasa cipanon ngembeng. Urang sono ka 
manéh, Li! 

Teu jauh leumpang ti imah manéh téh, urang geus 
datang ka kuburan. Gog, urang cingogo deukeut tetengger 
Mamah. Ila ngulisik, teu genaheun meureun diajak nagog 
kieu mah. Urang ngendoran samping aisan dina taktak. 


Kakara dua bulan, kuburan téh geus barala deui. 
Urang nyabutan jukut nu dareu-keut. Pok gegerendengan 
sorangan. 


“Mah, Réré gaduh orok gegentos si Adé! Réré teu 
terang, ieu téh putra saha? Tapi duka ku naon, tibarang 
Réré ningal orok ieu, haté Réré ujug-ujug nyaah, asa ka si 
Adé wé, Mah! Namina Ila Aina Nur Inten. Saé, nya, Mah! 
Kénging nganamian Abu!” 


Urang neuteup Ila nu ngabelengéh, keur ngimpi 
sigana mah. 


Keur kitu aya sora nu babatukan di tukangeun. 
Gebeg! Ila gé tepi ka ngarénjag dina aisan. Kaoyagkeun 
ku awak urang. Dilieuk téh Mang Mimid, tatangga, keur 
anteng ngaritan jukut nu ngabadeg sisi-sisi kuburan 
batur. 

“Tos bala, nya Néng?” cenah bari nyampeurkeun. 
“Keun engké ku Mamang urang beresihan!” 


Urang unggeuk baringanuhunkeun. Gura-giru balik, 
éra, bisi aya nu nganyahoankeun deui, mamawa orok ka 
kuburan. 


sr 


Aya nu anéh disi Aa téh, Li! Kakara eungeuh ayeuna, 
urang ogé. 


Poé ieu urang merego si Aa, keur anteng di kamar 
urut Mamah. Urang ngajenghok, bari rada ngelokkeun 
awak tukangeun témbokan. Leungeun nyekelan hordéng 
kamar. Dipéléngékeun saeutik. Panon mencrong ka si Aa 
nu keur ngajaran erok si Mamah. Gulak-gilek, dangdak- 
déngdék hareupeun eunteung. Horéng aya kénéh baju 
anu teu kabagikeun téh, da disumputkeun ku si Aa. 


Bakat ku reuwas, tuur ngadadak nyorodcod. Brek 
wé diuk dina téhel. Tapi panon mah tetep mencrong ka 
jero kamar. Kasono jeung kareuwas pagalo jeroeun dada. 
Naha si Aa bet ngajaran baju Mamah? 


Nempo baju éta téh, bet asa bréh-bréhan deui 
Mamah ngajanteng hareupeun. Matak deungdeuleueun 
puguh, diacuk éta téh raray Mamah beuki cahayaan. Erok 
buludru hideung. Dadana rada ngaliglag, panjangna 
satuur. Ngepas pisan di Mamah mah, bubuhan dada 
jeung imbitna ngareusi. Ari di si Aa. Ih, ngéwa pisan! 
Lebah dada jeung bujurna teu kaeusian, da puguh lalaki 
si Aa mah. 


Urang istigpar baringusap beungeut sababaraha kali. 
Raray Mamah kokolébatan. Urang ngedeprek, nukangan 
kamar si Aa. Késang renung dina tarang. Awak ngadadak 
ramohpoy. Hayang jejeritan satakerna, tapi buru-buru 
ditungkup ku leungeun duanana. Cipanon murubut teu 

kaampeuh. Urang maksakeun cengkat. Blus ka kamar. 
Cetrék, ngerem maneh. Gauk wé ceurik bari nanangkeup 
bantal. 


Ti saprak kajadian si Aa ngajaran baju si Mamah, 
haté urang mindeng seseblakan, Li. Urang watir ka si 
Aa. Komo ayeuna mah si Aa kaluar ti sakolana. Era ku 
babaturanana, nyaritana mah. Sok dipoyokan, cenah, 
ngaranna kawas awéwe. 


Ti keur SD kenéh ogé si Aa sok mindeng ngangluh 
ka Bapa, majarkeun téh bet méré ngaran awéwé, “Susan 
Basari”. Mamah nu sok ngupahan téh. Henteu kawas 
istri, da aya ‘Basari’-an, ceuk Mamah. ‘Basari’ téh 
ngalambangkeun lalaki anu gagah. Tapi si Aa keukeuh 
henteu narima. 


Urang jeung si Aa mah tibalik nya, Li! Si Aa siga 
awéwe, ari urang siga lalaki. Tapi béda kétang. Luarna 
wungkul siga lalaki téh. Da haté urang mah, tetep haté 
awéwe! 

Manéh ogé pan apal, urang mah jalingkak. Pakéan 
hayang kawas lalaki waé. Buuk pondok. Kana tataékan 
satérékél-satérékél. Teu kawas si Aa. Naékan tangkal 
jambu nu pendék ogé teu bisaeun. Sarua, jeung manéh, 
Li! 

Beuki dieu, si Aa beuki rapékan. Ti mimiti 
ngamandian Ila, ngistrika, ngepél, nyeuseuh, nepi ka 
masak, kabéh ditangkes ku sorangan. Komo ayeuna mah 
geus teu sakola kapan. Beuki suhud wé barang-gawéna 
téh. Eta ogé sok dicaram ku Ceu Amah. Ceuk Ceu Amah, 
padamelan istri ieu mah, sanés padamelan pameget. 
Tapi si Aa sok pundung dikitukeun téh. Ceu Amah surti 


kadieunakeun mah tara daékeun curam-caram deui. 
Deb oe 


(Dicutat tina novel Catetan Poéan Réré, 
karangan Ai Koraliati) 

Sempalan Novel 3 


Geus aya taunna Si Uha ngumbarana di dayeuh. 
Ku dununganana kacida dipika-nyaahna; keur mah teu 
kagungan putra, turug-turug budakna bisa mihapékeun 
maneh. Sakaluarna ti sakola ku dununganana diasupkeun 
ka Kursus Dagang; lebar ku pangartina, cenah. 


Kana gawé beuki singer, méh sagala katangkes, taya 
kabau. Geus puguh ari pagawéan lalaki mah; ka nyangu- 
nyangu kacabak. Atuh dununganana téh beuki tamplok 
baé kanyaahna. 


Salebaran sakali sok merlukeun balik ka lembur; boh 
mémeéhna sakalian ngadon lebaran riung mungpulung 
jeung indung jeung dulur, atawa sabadana mun meneran 
dian-deg mah kudu lebaran di dayeuh. Unggal bulan 
dununganana sok ngiriman, ngabanjel-banjel kaperluan 
indungna jeung Si Aah. Atuh ku kituna nu di lembur 
jongjon, nu ngumbara betah. Teu sumoréang teuing ka nu 
ditinggalkeun. 


Indungna gé jeung Si Aah kungsi dua kali ngalongok 
bari rébo kikiriman, ka peuteuy-peuteuy sélong dibawa, 
hatur lumayan cenah tamba léngoh. 

Bubuhan lila di dayeuh, geus leungit wé bulu 
kampung téh boh kulit atawa réngkak nyeplés urang 
dayeuh pituin. Awakna mesat jadi jangkung gedé, kulit 
lingsig asak ome. 

Basabalik kalemburnu pangpandeurinasaréréa pada 
kalinglap, malah réa urut batur ulinna nu teu wawuheun 
dina sagokeun mah. Loba nu teu wani ngadeukeutan mi- 
mitina mah, nga-rumasakeun bulukusutan. Tapi Si Uha 
mah teu pindah pileumpangan, sabaheula waé adatna 
téh; babaturanana diraéh, euweuh ieu aing pinter, ieu 
aing urang dayeuh. Ngan saurang nu teu beu-nang 

dideukeutan téh, nyaéta Si Utay, sakitu saba-baraga kali 
ngahaja dianjangan sakalian ne-pungan mamangna jeung 
bibina. 

Satamatna ti Kurus Dagang ku dununganana 
dijeujeuhkeun dipangyiarkeun pagawé-an. Kabeneran 
ditarima jadi jurutulis di pabrik tinun. Najan geus digawé, 
teu incah bali-lahan, nuturkeun dununganana baé. Kana 
gawe teu ngurangan, sabaréto baé cara basa keur sakola 
kénéh. 

Unggal gajihan, duit téh kabéh dipasrahkeun ka 
dununganana, manéhna mah ngan ukur misahkeun keur 
kaperluan sautak-saeutik. Atuh dina jero dua taun digawé 
téh geus bisa ngoméan imah indungna, sakalian digedéan 
jeung dipapantes. 

Ayeuna mah saenggeus manéhna gedé, geus boga 
gawe di dayeuh sarta geus kadeu-leu tapakna, ari pareng 
balik ka lembur téh ku kolot-kolot ogé diarambeuan 
diarajaénan. Sumawona ari papantaranana mah, boro- 
boro aya nu wani ngunghak, dipiconggah gé réa nu 
popoyongkodan, éra. 

Barudak parawan loba nu ngadadak nyobat ka 
Si Aah. Duka naon sababna, da mun pareng manéhna 
aya di lembur sok katénjoeun saban soré sok aya waé 
nu nyampeur ulin ka adina. Manéhna onaman tara pati 
barangtitén; rajeun disindiran ogé ku indungna api-api teu 
ngarti waé, da can aya maksud téa kana boga pamajikan 
téh. 

Nu teu weléh matak hémeng téh talajak Utay, siga 
beuki kacida ceuceubna ka ma-néhna téh. Nepi ka kanjat 
ngareuhak ari ngaliwat ka hareupeun imaha téh. Kilang 
kitu teu jadi pikir, da geus nyaho kitu adatna. 


(Dicutat tina novel Nu Sengit Dipulang Asih, 
karangan Ahmad Bakri) 

© Pancén 


Hidep kudu maca salah sahiji novel Sunda, bisa néangan di 
perpustakaan atawa di toko buku. Pék baca sagemblengna tepi ka 
tamat éta novel téh. 

2.  Tulis minangka laporan maca, nyaritakeun naon éta novel téh, saha 
baé para palakuna, di mana latar caritana, kumaha galur caritana, 
sarta naon témana! 

METAKEUN 
DRAMA 


rama téh salah sahiji wangun karya sastra anu 
pz dipagelarkeun. Hidep tangtu kungsi lalajo 

pagelaran drama, boh langsung boh tina media 
vcd atawa televisi. Naon anu kudu dipilampah upama 
urang hayang mintonkeun drama? Anu pangpokona 
tangtu. kudu aya naskah, da apan dina naskah ayana 
leunjeuran carita téh. Tah, dina pangajaran ayeuna hidep 
rék diajar maca, niténan, sarta molahkeun naskah drama 
di hareupeun kelas. 


@& Maca Naskah Drama 
Baca sarta tengetan ieu naskah drama di handap! 
Conto Naskah Drama 1 
Si Ujang Jadi Prabu 


Babak 1 


(Sang Prabu, Praméswari, para putri, ponggawa, jeung Paman 
Léngsér arasup ka panggung. Sang Prabu katénjo henteu bérag. Geék diuk, 
tuluy hulang-huleng, bangun keur boga kabingung.) 


Gusti Prabu : Keurbaluweng kaula téh, Paman Léngsér. Bingung 
ku rupa-rupa pasualan. 

Paman Léngsér : Pasualan naon téa, Gusti Prabu? 

Gusti Prabu : Baluweng ku dua perkara kaula téh, Paman. Anu 


kahiji, rahayat urang téh keur tingkocéak. Saban 
waktu keuna ku rupa-rupa musibat: banjir, lini, 
runtah, panyakit. Anu kaduana, anak kaula, Si 
Endén, apan teu waras pipikiranana bari teu 
cageur-cageur diubaran ka mana-mana ogé. 
(Ngahuleng heula) Cing sugan Paman Léngsér 
bisa méré bongbolongan! Kudu ditumbalan ku 
naon nagara urang jeung putri kaula téh? 

Paman Léngsér 


Gusti Prabu 
Paman Léngsér 


Gusti Prabu 
Paman Léngsér 


Gusti Prabu 
Paman Léngsér 


Gusti Prabu 


Paman Léngsér 


Gusti Prabu 


Paman Léngsér 


Gusti Prabu 


Praméswari 


Gusti Prabu 

(Ngahuleng) Puguh sami, Gusti Prabu. Kaula ogé 
keur hariwang ayeuna téh? 

Naha hariwang ku naon, ari Paman? 

Eu...eu....6ta pun alo, Nyi Esih, kamari téh 
ngalahirkeun, Gusti Prabu. Ari pék orokna téh 
bedegul, tiasa kokorondangan, jaba tos tiasaeun 
cacarita. 

Th, orok ajaib atuh éta mah. Terus naon nu matak 
jadi kahariwang Paman? 

Numawi, Gusti Prabu, éta orok téh rampus pisan 
sagala dituang. 


: Alus, Paman, hartina éta orok téh séhat. 


Sanés kitu, Gusti Prabu, anu dituangna téh sanés 
kadaharan wungkul. Pepelakan di buruan, anak 
hayam, malah ka lamak bubututan ogé sok dituang 
ku orok téh. 

(Seuri ngagakgak) Ha ha _ ha....Turunan jurig 
sugan, Paman! Nya alus ari daék ngadahar lamak 
bubututan mah, da harga béas keur mahal apan 
ayeuna téh! 

Tapi aya ahéngna deuih éta orok téh, Gusti Prabu, 
tiasaeun ningali naon-naon anu ku urang teu 
katingal. 

Alus, bisa jadi paranormal ké Paman. Nya keun 
heula sual orok mah. Ditanya naon tadi Paman ku 
kaula téh? 

Eu..eu...éta Gusti Prabu. Kudu ditumbalan ku 
naon nagara urang sareng Endén Putri téh? 
Hmm. Enya. Cing kudu kumaha sangkan nagara 
urang subur ma’ mur, rahayatnahenteu tingkocéak, 
jeung putri kaula bisa cageur? 

(Nyembah) Hapunten, Kakang Prabu. Unjuk 
uninga, tadi wengi abdi ngimpen ahéng kacida. 
Tah, tah...! Ngimpen naon Nyimas, bojo Kakang 
anu lucu anu geulis? 


Praméswari 


Saréréa 
Gusti Prabu 


Praméswari 


Gusti Prabu 
Paman Léngsér 


Gusti Prabu 


Praméswari 


Paman Léngsér 


Gusti Prabu 


Praméswari 


Gusti Prabu 


(Torojol 


(Gulak-gileksemugumeulis) [h, KakangPrabumah! 
Abdi janten geer, asa ngapung, ih. Kieu impénan 
téh, Kakang Prabu. Abdi ujug kasumpingan ku hiji 
Resi. Pok éta Resi téh sasauran. “Nagara anjeun 
bakal subur ma’mur, putri andika bakal cageur, 
lamun ditumbal ku Tujuh Mustika!” 

(Reuwas) Tujuh Mustika? 


: Dimana cenah ayana Tujuh Mustika téh, Nyimas? 


Naha di bumi, naha di laut, atawa di langit? 


: Aya di nagara urang saurna, Gusti Prabu! Kantun 


urangna nu kedah pinter milarina. 

Sanggup Paman Léngsér néanganana? 

Beu, ampun, Gusti Prabu! Bujeng-bujeng kedah 
milari. Kana rupana ogé kaula mah teu terang. 
Ké, ké....kudu ku saha cenah Nyimas ditéanganana 
éta Tujuh Mustika téh? 

Sang Resi Menteu nyebatkeun kedah ku saha- 
sahana, Gust} Prabu, da anjeunna kabujeng ngiles 
deui. Rupina fas ku saha baé. 

Kumaha upami ku putra Gusti Prabu baé, ku 
Radén Aria. 


Tah enya, alus ide téh, Paman! Ngarah engké Si 
Agus jadi kasohor, nya? Tangtu bakal diliput 
ku wartawan Televisi. “Tujuh Mustika geus 
kapanggih ku putra raja ti Karajaan Manoko.” Cas 
heula ah, paman! Cik urang geroan Si Agusna. 
Agus! Agus...! Ka dieu! 

Ih, Kakang Prabu mah. Piraku nyauran ka putra 
raja mani kitu! Radén...! Radén Aria Lingga 
Kancana, kituh! 

Enya, apan sok di-Agus-Agus ku urang téh lin? 


Radén Aria nyampeurkeun. Ogo, lunggak-linggek. 


Pakéanana saragam SD.) 

Radén Aria 
Gusti Prabu 


Radén Aria 


Gusti Prabu 


Radén Aria 


Gusti Prabu 


Radén Aria 
Gusti Prabu 
Radén Aria 


Gusti Prabu 


Paman Léngsér 


(Ngomongna ogo). Aya naon, Pap! Agus badé ka 
sakola kalah disauran. Badé naon, sih! 

Naha wanci kieu tos badé ka sakola. Apan énjing 
kénéh? 

Ih, Papap mah. Apan ayeuna tén dinten Senén, 
Pap. Kedah upacara Pami kasiangan sok disetrap 
ku guru. lh, boring, boring....déh, Pap! 

Kieu, Agus! Nagara urang téh ayeuna keur 
dirungkup ku rupa-rupa musibah. Ceuk impian, 
cenah kudu ditumbal ku Tujuh Mustika! 

Naon, Pap mustika téh? Kaulinan? Ih, Agus mah 
tara maén mustika. Pami maén bal osok. Apan 
kamari cenah Papap badé mangmésérkeun sapatu 
maeén bal, mana? lh, boong..., booooong déh Papap 
mah! 

Ieuh, déngékeun geura. Nagara urang téh kudu 
ditumbal. Agus sanggup néangan Tujuh Mustika? 
(Bari ngahormat) Siap, Pap! 

Tah, kitu putra Papap mah! 

Ka mana milarina, Pap? Ka Borma, ka BIP, ka BS, 
atawa ka Cimol? Ké Agus bari mésér sapatu maén 
bal, nya Pap? 


Ah, dasar budak oon manéh mah. (Gogodeg, tuluy 
ngageroan ka Paman Léngsér) Paman Léngsér! Kieu 
baé atuh. Paman kudu ngumpulkeun jalma-jalma 
sakti anu sanggupeun néangan Tujuh Mustika! 
Teu pindo damel, Gusti Prabu! 


(Sang Prabu jeung para pangiringna kaluar ti panggung.) 


Jawab ieu pananya di handap! 


1. Saha baé palaku anu ngalalakon dina adegan drama di luhur téh? 


2. Naon anu ngalantarankeun Gusti Prabu baluweng pipikiran? 


3. | Ceuk Paman Léngsér kumaha kaayaan orok anu kakara lahir téh? 


Pamekar Diajar BASA SUNDA 93 
Pikeun Murid SMP/MTs Kelas IX a 


Kudu ditumbalan ku naon cenah sangkan nagara ma’mur sarta 
Endén Putri cageur? 

Saha ngaranna putra Gusti Prabu téh? Kumaha pasipatanana? 
Naon ari praméswari téh? 

Adegan naon ceuk hidep anu pikaseurieun tina éta sempalan 
drama? 

Saha ahirna atah rék dititah néangan Tujuh Mustika téh? 


CB. Niténan Naskah Drama 


Naskah drama anu tadi dibaca ku hidep téh minangka sempalan 


atawa bagian tina naskah “Si Ujang Jadi Prabu”. Jadi caritana teu acan 


tamat, da kakara dua babak. Ké hidep bisa maca babak satuluyna. Upama 


ku hidep dititénan, naon ciri anu pangkatingalna tina naskah drama? 
Ayana paguneman (dialog). leu minangka ciri anu ngabédakeun naskah 


drama jeung wangun karangan anu séjénna. 


Tegesna drama téh carita rékaan anu winangun paguneman (dialog) 


para palaku. Dina naskah drama katémbong ayana ciri-ciri anu husus, 
nyaéta: 


1) 


2) 


3) 


Pertélaan palaku, anu ngabéréndélkeun ngaran jeung katerangan 
ngeunaan palaku. Aya ogé drama anu henteu maké pertélaan palaku, 
kawas naskah anu tadi di luhur. 

Babak jeung adegan, anu ngabagi-bagi karangan drama. Unggal 
babak dibagi jadi sababaraha adegan nurutkeun robahna kajadian. 
Aya drama anu ukur diwangun ku sababak jeung aya anu sababaraha 
babak. 

Candraan atawa katerangan dina awal babak, nerangkeun kaayaan 
latar, suasana, palaku, kajadian jeung sajabana, contona: 


(Sang Prabu, Praméswari, Para Putri, Ponggawa, jeung Paman 


Léngsér arasup ka panggung. Sang Prabu katénjo henteu bérag. Gék 


diuk, tuluy hulang-huleng, Bangun keur boga kabingung.) 

4) Paguneman, nyaéta kalimah langsung para palaku anu silih témpas, 
contona: 


Gusti Prabu : Ih, orok ajaib atuh éta mah. Terus naon nu matak jadi 
kahariwang Paman? 

Paman Léngsér : Numawi, Gusti Prabu, éta orok téh rampus pisan 
sagala dituang. 

Gusti Prabu : Alus, Paman, hartina éta orok téh séhat. 

Paman Léngsér : Sanés kitu, Gusti Prabu, anu dituangna téh sanés 


kadaharan wungkul. Pepelakan di buruan, anak 
hayam, malah ka lamak bubu-tutan ogé sok dituang 
ku orok téh. 

Gusti Prabu : (Seuringagakgak) Ha haha....Turunan jurig sugan, 
Paman! Nya alus ari daék ngadahar lamak bubututan 
mah, da harga béas keur mahal apan ayeuna téh! 


5) Prolog jeung épilog. Aya drama anu henteu maké prolog jeung 
épilog. Prolog ditulis dina awal drama, eusina katerangan ngeunaan 
lalakon anu disuguhkeun. Ari épilog ditulis dina bagian panutup 
drama, eusina kacindekan lalakon jeung naséhat pangarang. Dina 
naskah “Si Ujang Jadi Prabu” mah teu aya prolog jeung é€pilog. 


Drama kaasup kana sastra lalakon, lantaran karangan drama 
ngébréhkeun paripolah palaku. Para palaku sina meta sarta maguneman 
jeung palaku lianna. leu anu ngabédakeun drama jeung carita rékaan 
lianna, upamana baé novel atawa carita pondok anu ngébréhkeun 
paripolah palaku ku cara dicaritakeun ku juru catur. Dina drama mah 
dilampahkeun atawa bisa katémbong dina omongan para palaku. Dina 
drama “Si Ujang Jadi Prabu” anu tadi, urang bisa nyindekkeun kumaha 
upamana pasipatan Nini Paraji atawa Radén Aria, sabada nengetan 
omongan-omonganana. 

Dina sastra Sunda loba pisan karangan drama anu kungsi 
dipagelarkeun, upamana baé: Lutung Kasarung (R.T.A. Sunarya), Yaomal 
Kiyamah (RAF), Masyitoh (Ajip Rosidi), Cahaya Maratan Waja (Yus Rusyana), 
Bandung Lautan Api (Rukasah S.W.) Prabu Siliwangi (Yoséph Iskandar), 

Inten Déwata (Wahyu Wibisana), Raja Wales (R. Hidayat Suryalaga), Prabu 
Tarusbawa (Saini KM), Nagri Katumbiri (Nunu Nazarudin Azhar), Cukang 
(Dadan Sutisna), Bandéra! Bandéra! Bandéra! (Toni Lesmana). jsb. 


& Metakeun Drama 


Kagiatan: 


1. leu di handap aya naskah drama tuluyna tina naskah “Si Ujang Jadi 
Prabu” nu tadi. Pék baca sarta pagunemkeun heula dialogna ku 
hidep jeung batur sakelompok kalawan lentong anu merenah. 

2. Upama pagunemanana geus apal sarta palaku-palakuna geus 
ditangtukeun, pék polahkeun (ragakeun) di hareupeun kelas! 


(Tuluyna tina naskah “Si Ujang Jadi Prabu”) 
Babak 3 

(Dukun asup ka panggung bari nampék parukuyan ngebul. Pepeta 
nurutkeun lagu. Jréng musik padang pasir. Torojol tabib duaan ngagéol 


bari pepeta kawas penyanyi. Rengsé lagu, silih tunjuk jeung dukun. Seuri 
bareng ngagakgak. Jep. Cakakak deui seuri bareng. Jep deui. Cakakak 


deui.) 

Tabib : (Ngomongna dilagukeun, kawas keur tagonian) Enté 
pasti dukun ti Ciréyod! Ha...ha...ha... 

Dukun : (Nunjuk) Sampéan pasti Tukang Sulap! Ha...ha...ha... 

Tabib : (Ngomongna dilagukeun) Ana Wan Mahmud, tabib 
kasohor ti Bagdad. Ana diondang ku Gusti Prabu. Ana 
bawa ieu Poci Aladin, insya Alloh ieu poci sakti. Ha... 
Dias. Maan 

Dukun : Kaula dukun weduk, dukun mashur di ieu karajaan! 


Ha...ha...ha... Kaula diondang ku Gusti Prabu, sina 
nyambat ngadatangkeun jalma-jalma sakti. 


: (Ngomongna dilagukeun) Subhanalloh! Lamun ana boga 
kabutuh, ana kari ngomong ka ieu Poci Aladin. Sok 

Dukun 
Tabib 


ayeuna énté hayang naon? 


: Eu...kaula hanaang! Hanaang! Hayang nginum! 
: (Bari nompokeun sungut kana poci) Cai! Cai! Cai! 


(Lung ti gigireun panggung aya nu ngalungkeun aqua gelas ka 


hareupeun dukun) 


Dukun 


: Wah, élmu kaula leuwih sakti. Teu percaya? Sok éta 


réncang sampéyan ku kaula rék dirobah wujudna! 
(Menekung bari ngagibrigkeun leungeun) Minda rupa! 
Minda rupa! Minda rupa jadi lutung! Jadi lutung....! 


(Bréh awak tabib 2 robah jadi lutung. Lutung jungang-jéngong, 
ngabegégan sarta rék nyakar ka tabib. Tabib lulumpatan sieuneun. Lutung 
tuluy kaluar ti panggung) 


Tabib 


Dukun 


: (Ngomongna dilagukeun) Naam! Naam! Anayaqin, yaqin, 


yaqiiin....kana élmu énté. Sok ayeuna énté dititah naon 
ku Gusti Prabu téh? 


: Euh! Kaula dititah ngadatangkeun jalma-jalma sakti 


anu bakal bisanéangan Tujuh Mustika. (Tuluy menekung, 
mapatkeun jampé pamake) 


Puruluk bul paralak bay 

Puruluk bul paralak bay 

Nyambat ka kidul, cunduk ti kidul 
Nyambat ka kalér, datang ti kalér 
Nyambat ka wétan, datang ti wétan 
Nyambat ka kulon, cunduk ti kulon.....! 


(Torojol sangkuriang, soloyong gebru ka hareupeun ki dukun. Teu 


lila torojol gatotgaca, soloyong, gebru ka hareupeun ki dukun. Ki dukun 
ngagibrigkeun leu-ngeun deui, tuluy ngepoh tarik, “puah!”. Eta dua jalma 


carengkat) 


Sangkuriang 


Gatotgaca 

: Kaulanu katelah Sangkuriang! Kaula nu geus nyépak 
parahu jadi gunung. Aya naon andika ngondang 
kaula? 

: Hmmm.....kaula Radén Gatotgaca nu gagah ti 
Pringgandani. Aya naon andika nyambat kaula? 

Dukun : (Nyarita kawas lentong Dorna) E, é, &.....sampéyan, 
sampéyan. Kudu ngalaksanakeun titah Gusti Prabu, 
titah Gusti Prabu! Jék nong! 

Gatotgaca : (Ngagerem) Hmmm....mana raja andika téh? Sok 
burukeun, bisi ditonjok ku aing! 

(Juru catur asup ka panggung, tuluy gogorowokan ngageroan Gusti 

Prabu) 


Juru Catur : Gusti Prabu! Gusti Prabu! Gusti Prabu...! 
(Torojol Gusti Prabu Asup Ka Panggung Diiringkeun Ku Ponggawa 
Duaan) 


Gusti Prabu : Aya naon Juru Catur ngageroan kaula? 

Juru Catur : Ieu, Gusti Prabu, jalma sakti téa ku Ki Dukun parantos 
disambat. 

Gusti Prabu : (Nempo ka Sangkuriang jeung Gatotgaca, ungegut- 


unggutan) Naha ngan duaan Ki Dukun? Kapan ceuk 
kaula ogé kudu sing loba anu disambatna? 

Tabib : (Ngomongna dilagukeun) Gusti Prabu! Elmu Ki Dukun 
ngan sanggup ngadatangkeun jalma-jalma ti jaman 
baheula. Kaula, maké ieu Poci Aladin, bakal sanggup 
ngadatangkeun jalma-jalma ti jaman nu_bakal 
datang. 

Gusti Prabu : Hmh..., sok atuh geura témbongkeun kasaktian 
andika! 

(Tabib tuluy menekung bari nompokeun sungutna kana poci aladin 
sarta nunjuk kana témbok istana) 

TABIB : (Ngomongna dilagukeun) Kaula butuh Televisi! 

(Témbok istana tuluy robah jadi televisi badag. Di jero TV katénjo 
aya Superman jeung Robocop. Eta dua tokoh téh tingrarigig, sarta terus 
nobros kaluar tina TV). 


Superman : (Ngomong semu balélol, bari nepak dada) I am Superman! 
Hero of America! 
Robocop : (Nungkup sungut, sorana leutik) I am Robocop! I am 


Robocop! Manusa cyber ti Pasar Kosambi! 

(Keur kitu norojol artis sinétron, kaluar tina tv) 


Artis 


: (Gumeulis) Abdi artis sinétron Intan. (Nunjuk ka nu 


nongton) leu sadayana pasti nge-fans ka abdi, nya? 
Thank you! I love you all...! 


(Béncong kaluar tina TV, nyanyi bari nabeuh kecrék, tuluy kiss-bye 


ka nu nongton) 


Béncong 


Gusti Prabu 


Béncong 


Tabib 


Artis 


Béncong 


Juru Catur 


Gusti Prabu 


Superman 


Gusti Prabu 
Robocop 

: Héy ka dieu manéh Tukang Kardus! 
: Iam Robocop, Gusti Prabu! Lain Tukang Kardus! 


: (Sorana gedé semu ngirung) Abdi gé artis ti Taman 


Maluku. Ih, bingah pisan, tiasa tepang sareng 
kabogoh abdi sadayana! 


: Heup! Heup! Ki Tabib, naha ieu maké aya artis jeung 


béncong sagala? Apan kaula mah nitah nyambat 
jalma-jalma sakti wungkul? 


: (Bari nyawél gado Gusti Prabu) th, Gusti Prabu galak, 


déh! 

(Ngomongna dilagukeun) Ampun, Gusti Prabu! Nu 
dua ieu mah ujug-ujug arasup ka jero TV, henteu 
disambat ku ana. 


: (Ngadelék ka Tabib). Héh, Wan Abud! Abdi mah 


seueur penggemar. Ayeuna ka dieu oge diondang 
ku entertainer, rek aya acara jumpa fans. Nya, nu 
nongton? 


: (Ngalinggek) Abdi gé sami da, badé tepang sareng 


fans. Badé tepang sareng Si Upri, Si Nénsi, Si Cungho, 
Si Johér. Ih, gemes, gemeeees..... deh ka Si Johér. 
Ganteng sih, siga Irwansyah! 


: Gusti Prabu! Ieu mahluk ulah diantep bilih teras 


beuki ngacapruk! 


: Andika sakabéh diondang ka dieu lantaran aya 


papancén penting ti kaula! Cing ka dieu Mang 
Suparman! 


: (Ngomong semu balélol) Superman, Gusti Prabu! Lain 


Suparman! 


Gusti Prabu 
Gatotgaca 

Gusti Prabu 
Sangkuriang 


Gusti Prabu 


Saréréa 


(Keur kitu aya 


Prabu) 


Ujang Gendul 
Gusti Prabu 
Ujang Gendul 
Gusti Prabu 
Ujang Gendul 


Gusti Prabu 
Ujang Gendul 
Gusti Prabu 


: Enya, pan tina kardus lin dijieunna baju manéh téh? 


Eta Tukang Kaca ka dieu deuih! 


: Hmmm....kaula Gatotgaca, Gusti Prabu! Lain Tukang 


Kaca! 


: (Nunjuk ka Sangkuriang) Tah, ari ieu saha Ki Dukun, 


Tarzan? 


: Kaula Sangkuriang, Gusti Prabu. Manusa sakti anu 


nyépak parahu jadi gunung. 


: Enya, sukur andika sakabéh geus datang nedunan 


pangondang kaula. Nagara kaula ayeuna keur 
pakéwuh, loba nu korupsi, loba panyakit, rahayatna 
sangsara. Putri kaula boga panyakit teu cageur- 
cageur. Lamun ieu nagara hayang subur ma’mur 
sarta putri kaula cageur, cenah kudu ditumbal ku 
Tujuh Mustika. Tah, tugas arandika nyaéta kudu 
néangan éta mustika. Sanggup? 


: (Rampak) Sanggup, Gusti Prabu! 


budak bedegul norojol sarta terus sungkem ka Sang 


: Abdi Ujang Gendul, Gusti Prabu! 

: Euh, budak ahéng alona Paman Léngsér téa? 

: Leres, Gusti Prabu! 

: Rék naon Ujang ka dieu? 

: Manawi kapercanten, Gusti Prabu, abdi badé ngiring 


milarian Tujuh Mustika. 


: Rék milu néangan Tujuh Mustika? Naha bisa kitu? 
: Tiasa, Gusti Prabu! 
: Aéh enya, Ujang téh cenah apan budak sakti, bisa 


nénjo naon-naon anu ku batur teu katénjo. Enya éta 
téh? Cing sok pangnoongkeun, di mana ayana Tujuh 
Mustika téh? 


(Ujang Gendul tuluy ngahuleng sakeudeung) 


Ujang Gendul 
Gusti Prabu 
Ujang Gendul 

: Caket, Gusti Prabu. 
: Deukeut, Ujang? Cing, cing....di mana deukeut téh? 
: Di sisi dayeuh, Gusti Prabu. 

Gusti Prabu 
Ujang Gendul 
Gusti Prabu 
Ujang Gendul 
Gusti Prabu 
Ujang Gendul 
Gusti Prabu 
Ujang Gendul 
Gusti Prabu 


Ujang Gendul 
Gusti Prabu 


: Di sisi dayeuh? Di lebah mana? 

: Di tempat anu matak pikasediheun, Gusti Prabu. 

: (Colohok) Pikasediheun? 

: Sumuhun. Pikamelangeun! 

: (Beuki colohok) Pikamelangeun? 

: Sumuhun. Pikagilaeun! 

: (Negarénjag reuwas) Pikagilaeun? 

: Sumuhun. Leres kitu, Gusti Prabu! 

: Bisa lamun ayeuna ku Ujang ditéang éta Tujuh 


Mustika téh? 


: Mudah-mudahan tiasa, Gusti Prabu! 
: Nya sukur atuh ari kitu mah. (Tuluy ngomong ka 


saréréa) Jung ayeuna mah andika sakabéh geura 
mariang! Téangan Tujuh Mustika sing tepi ka 
kapanggih! Engké geuwat bawa ka dieu ka kaula! 


(Saréréa indit, kaluar ti panggung, tinggal juru catur) 


(Do. Pancén 


Pék jieun naskah drama pondok, sababak atawa dua _ babak, 
babarengan jeung batur sakelompok. Caritana bisa diréka tina pangalaman 
hidep sapopoé, tapi tangtu bisa diraéh deui diémbohan dipapantes, 
sangkan matak resep molahkeunana. Para palakuna disaluyukeun jeung 
jumlah anggota kelompok, upamana limaan, tujuhan, jeung sajabana. 

